**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 15 Μαρτίου 2023, ημέρα Τετάρτη και ώρα 18.00΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Αντιπροέδρου αυτής, κ. Βασιλείου Γιόγιακα, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Αγροτικής Ανάπτυξης και Τροφίμων «Ενιαίο ρυθμιστικό πλαίσιο για την οργάνωση και λειτουργία του Ελληνικού Γεωργικού Οργανισμού - ΔΗΜΗΤΡΑ, σύσταση και λειτουργία φορέα διαχείρισης Παραδοσιακού Ελαιώνα Άμφισσας και άλλες διατάξεις για την ενίσχυση της αγροτικής ανάπτυξης».

Στη συνεδρίαση παρέστησαν ο Υπουργός Αγροτικής Ανάπτυξης και Τροφίμων κ. Γεώργιος Γεωργαντάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μακρή-Θεοδώρου Ελένη, Μπουκώρος Χρήστος, Μπουτσικάκης Χριστόφορος-Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χιονίδης Σάββας, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Μπάρκας Κωνσταντίνος, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Κομνηνάκα Μαρία, Λαμπρούλης Γεώργιος, Μανωλάκου Διαμάντω, Αβδελάς Απόστολος, Βιλιάρδος Βασίλειος και Λογιάδης Γεώργιος.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Αγροτικής Ανάπτυξης και Τροφίμων «Ενιαίο ρυθμιστικό πλαίσιο για την οργάνωση και λειτουργία του Ελληνικού Γεωργικού Οργανισμού - ΔΗΜΗΤΡΑ, σύσταση και λειτουργία φορέα διαχείρισης Παραδοσιακού Ελαιώνα Άμφισσας και άλλες διατάξεις για την ενίσχυση της αγροτικής ανάπτυξης».

Ως προς τον προγραμματισμό των επόμενων συνεδριάσεων της Επιτροπής προτείνουμε η δεύτερη και η τρίτη της συνεδρίαση για την ακρόαση εξωκοινοβουλευτικών προσώπων και η συζήτηση επί των άρθρων, αντίστοιχα, να πραγματοποιηθούν αύριο Πέμπτη 16 Μαρτίου στις 9:00 και στις 11:00 στην Αίθουσα της Γερουσίας. Η τέταρτη συνεδρίαση για τη β΄ ανάγνωση με την οποία και θα ολοκληρωθεί η επεξεργασία του σχεδίου νόμου προτείνω να διεξαχθεί την Τρίτη 21 Μαρτίου και ώρα 10:00΄ στην Αίθουσα Προέδρου Αθανασίου Κωνστ. Τσαλδάρη 223.

Πριν προχωρήσουμε, συμφωνείτε ως προς τον προγραμματισμό που προτείνουμε για αύριο στις 09.00΄ και στις 11.00΄;

Επίσης, πριν προχωρήσουμε στη διαδικασία παρακαλούνται οι Εισηγητές και οι Ειδικοί Αγορητές να ετοιμάσουν τις λίστες με τους προτεινόμενους φορείς για να δοθούν στη γραμματεία και να τους ανακοινώσουμε ώστε να προσκληθούν εγκαίρως.

Τον λόγο έχει ζητήσει η Εισηγήτρια της Πλειοψηφίας. Παρακαλώ κυρία Μακρή.

**ΕΛΕΝΗ ΜΑΚΡΗ-ΘΕΟΔΩΡΟΥ (Εισηγήτρια της Πλειοψηφίας):** Κύριε Πρόεδρε, έχω δώσει ήδη την λίστα στην γραμματεία.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Μπάρκας.

**ΚΩΝΣΤΑΝΤΙΝΟΣ ΜΠΑΡΚΑΣ (Εισηγητής της Μειοψηφίας):** Κύριε Πρόεδρε, μπορείτε σας παρακαλώ να επαναλάβετε τον προγραμματισμό των συνεδριάσεων;

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ο προγραμματισμός είναι για αύριο, Πέμπτη 9.00΄ η ακρόαση των φορέων και 11.00΄η συζήτηση επί των άρθρων και την Τρίτη η β΄ ανάγνωση στις 10:00΄.

**ΚΩΝΣΤΑΝΤΙΝΟΣ ΜΠΑΡΚΑΣ (Εισηγητής της Μειοψηφίας):** Κύριε Πρόεδρε, σχετικά με αύριο, όπως γνωρίζετε ότι είναι η γενική απεργία και όλες οι οργανώσεις και τα σωματεία καλούν σε απεργιακές κινητοποιήσεις. Έχω την εντύπωση, κ. Πρόεδρε, ότι υπάρχει δυνατότητα και ο χρόνος, η Επιτροπή και το Υπουργείο, να σχεδιάσουν διαφορετικά τις συνεδριάσεις. Εφόσον έχετε προγραμματίσει την β΄ ανάγνωση την Τρίτη, νομίζω ότι υπάρχει ο χρόνος να συνεδριάσουμε την Παρασκευή. Βέβαια, καταλαβαίνω ότι υπάρχουν οι Βουλευτές της επαρχίας, οι οποίοι θέλουν να επιστρέψουν στις περιφέρειές τους κι εγώ από επαρχία είμαι. Παρ’ όλα αυτά αύριο είναι μια πολύ σημαντική μέρα και θεωρώ ότι όλοι μας, και η Βουλή και εμείς, πρέπει να σεβαστούμε τις αυριανές απεργιακές κινητοποιήσεις.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Το έχουμε σκεφτεί αυτό κ. Μπάρκα. Ο Πρόεδρος της Επιτροπής, κ. Βλάχος, θέλει να τοποθετηθεί. Παρακαλώ, έχετε τον λόγο κ. Βλάχο.

**ΓΕΩΡΓΙΟΣ ΒΛΑΧΟΣ:** Προτιμήσαμε αύριο, που ισχύουν αυτά που είπε ο κ. Μπάρκας, για να αποδεσμεύσουμε τους συναδέλφους από την Παρασκευή και το Σαββατοκύριακο που έχουν πληθώρα υποχρεώσεων, να μην χάσουμε και την Παρασκευή με 2 συνεδριάσεις. Είπαμε, όμως, για να μετριάσουμε τις όποιες ασχολίες υπάρχουν, να ξεκινήσει η πρώτη Επιτροπή νωρίς, στις 09:00 -φαντάζομαι ότι οι φορείς δεν θα είναι πολλοί- λέμε για την τρίτη συνεδρίαση 11.00΄ -με την αντίστοιχη ανοχή στην καθυστέρηση- που υποθέτω πως δεν θα κρατήσει πολύ, άρα γύρω στο μεσημέρι όσοι συνάδελφοι θέλουν να έχουν κάποια καθήκοντα με τις εκδηλώσεις των απεργιακών κινητοποιήσεων ή να έχουν παρουσία και λοιπά, να τους δοθεί η δυνατότητα να μπορούν να το συνδυάσουν. Είναι το καλύτερο που έχουμε κάνει, πιστέψτε με και νομίζω πως πρέπει να μη χάνουμε χρόνο να προχωρήσουμε τη συνεδρίαση.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ο κ. Αραχωβίτης έχει τον λόγο.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ κ. Πρόεδρε. Κατ’ αρχήν να εκφράσουμε τα συλλυπητήρια στις οικογένειες των θυμάτων από το τραγικό δυστύχημα στα Τέμπη. Συνεδρίασε πριν λίγο με το σχετικό θέμα η Επιτροπή Παραγωγής και Εμπορίου και τα είπε και ο Εισηγητής μας.

Νομίζω, ότι δύο συνεδριάσεις της Επιτροπής, διαδοχικά, την ίδια μέρα και ενώ ήταν γνωστό ότι η πρώτη συνεδρίαση αφορούσε το τραγικό δυστύχημα των Τεμπών, θα μπορούσε να μην συμπέσουν, γιατί βλέπετε ότι και η ώρα που ξεκινάμε είναι πολύ αργά.

Όσον αφορά την αυριανή συνεδρίαση, είναι ακριβώς αυτό που είπε ο Εισηγητής μας ο κ. Μπάρκας, ότι είναι μέρα απεργίας που έχει καλέσει και η ΓΣΕΕ και η ΑΔΕΔΥ. Άρα, υπάρχει και ζήτημα με τους εργαζόμενους της Βουλής και με τους φορείς που θα κληθούν, γιατί οι περισσότεροι εξ αυτών θα βρίσκονται σε απεργία. Αφενός θεωρώ πως δεν είναι σωστό να γίνει και αφετέρου θα υπάρξει πραγματικά πρόβλημα με τη συμμετοχή των φορέων.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** τον λόγο έχει ζητήσει ο κ. Βλάχος.

**ΓΕΩΡΓΙΟΣ ΒΛΑΧΟΣ:** Θέλω να σημειώσω πως δεν υπάρχει το πρόβλημα που θέτει ο κ. Αραχωβίτης. Είναι λυμένα αυτά, μην βάζουμε προβλήματα που είναι λυμένα. Ούτε πρόβλημα υπάρχει με τους εργαζόμενους, ούτε τίποτα. Η Βουλή λειτουργεί κανονικά. Το έχω πει και άλλες φορές οι Βουλευτές δεν απεργούν. Είμαστε εδώ στο καθήκον μας και όσοι συνάδελφοι θέλουν να πάνε και σε αυτές τις εκδηλώσεις μπορούν να το συνδυάσουν.

Πιστεύω πως βρήκαμε τη χρυσή τομή και πρέπει να πάμε παρακάτω. Δεν φτάνουν οι χρόνοι μιας και έρχονται νομοσχέδια που πρέπει να ολοκληρώνουμε.

Σήμερα λέτε ότι είχαμε μια συνεδρίαση η οποία δεν την κρατήσαμε 3 ώρες, αλλά 5-6 ώρες όσο χρειαζόταν και τώρα ξεκινάμε. Δεν μας κυνηγάει κανείς. Έχουμε στη διάθεσή μας όσο χρόνο θέλουμε απόψε, το ίδιο και αύριο. Και πιστεύω αύριο ότι μέχρι το μεσημέρι θα μπορέσουμε να έχουμε τελειώσει τις διαδικασίες και να πάμε την Τρίτη, ούτως ώστε να μείνει Παρασκευή, Σάββατο, Κυριακή, Δευτέρα, στους συνάδελφους που θα κινηθούν στις περιφέρειές τους και έχουν πάρα πολλές εκκρεμότητες να κάνουν. Αυτό είναι το σκεπτικό και αυτό πρέπει να επικρατήσει.

Κύριε Πρόεδρε, εγώ νομίζω ότι σε αυτό πρέπει να τελειώσουμε, με σεβασμό στις απόψεις που ακούστηκαν, αλλά ας πρυτανεύσει αυτό το οποίο είπαμε, γιατί αυτό νομίζω ότι είναι το πιο λογικό, το πιο σωστό και το πιο αποτελεσματικό.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Βλάχο.

Τον λόγο έχει ο κ. Πουλάς.

**ΑΝΔΡΕΑΣ ΠΟΥΛΑΣ (Ειδικός Αγορητής του Κινήματος Αλλαγής):** Θέλω να προτείνω μια συμβιβαστική λύση. Να κάνουμε την πρωινή συνεδρίαση στις 11.00’ με τους φορείς και να πάμε στις 3.00’ το μεσημέρι να κάνουμε τη δεύτερη συνεδρίαση της ημέρας.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Σε αυτό, ο κύριος Υπουργός μπορεί;

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κοιτάξτε, το Προεδρείο είναι αυτό που θα καθορίσει και θα αποφασίσει. Εγώ δηλώνω την ετοιμότητά μου για οποιαδήποτε τη στιγμή που θα το αποφασίσει το Προεδρείο και το Σώμα.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Παρακαλώ κύρια Μανωλάκου, έχετε το λόγο.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτριά του Κ.Κ.Ε.):** Η πάγια θέση του ΚΚΕ είναι ότι την ημέρα της Πανελλαδικής Απεργίας δεν πρέπει να λειτουργεί η Βουλή για να διευκολύνει, γιατί και εμείς μέρος του λαού είμαστε. Θέλουμε μαζί του να διαδηλώσουμε και να συμμετέχουμε στα συλλαλητήρια.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Να υπενθυμίσω πως η Ολομέλεια θα συνεδριάζει. Απλά τώρα μιλάμε για Επιτροπές.

**ΓΕΩΡΓΙΟΣ ΒΛΑΧΟΣ:** Αύριο, εκτός του ότι η Ολομέλεια θα συνεδριάσει, θα έχουμε και Διάσκεψη των Προέδρων.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Αφού ο κύριος Υπουργός μπορεί, να πάμε στην ενδιάμεση λύση στις 9 το πρωί και στις 3 η ώρα το μεσημέρι.

Συμφωνούμε;

**ΓΕΩΡΓΙΟΣ ΒΛΑΧΟΣ:** Να προτείνω κάτι; Να συμφωνήσουμε ότι ξεκινάμε 9 η ώρα με ακρόαση φορέων και κατά τη διάρκεια της συνεδρίασης ανάλογα με το ρυθμό να δούμε πότε θα αρχίσουμε την επόμενη συνεδρίαση; Θα αρχίσουμε στις 11, στις 12 ή στις 3 ας το αφήσουμε ανοιχτό.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Από την μεριά του Υπουργείου να πω ότι δεν πειράζει και σε κάθε περίπτωση μπορεί να έρθει και να καλύψει ο Υφυπουργός.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Λοιπόν, το Σώμα συμφωνεί για αύριο το πρωί στις 9.00’ η δεύτερη συνεδρίαση με την ακρόαση φορέων και στις 3.00’ το μεσημέρι η συζήτηση επί των άρθρων. Την ερχόμενη Τρίτη, στις 10.00’ το πρωί θα γίνει η δεύτερη ανάγνωση.

Εισερχόμαστε τώρα στη συζήτηση του νομοσχεδίου δίνοντας τον λόγο στην Εισηγήτρια της Πλειοψηφίας, κυρία Μακρή.

**ΕΛΕΝΗ ΜΑΚΡΗ-ΘΕΟΔΩΡΟΥ (Εισηγήτρια της Πλειοψηφίας):** Σας ευχαριστώ κύριε Πρόεδρε.

Κύριε Υπουργέ, κυρίες και κύριοι συνάδελφοι. Ξεκινώντας την επεξεργασία και συζήτηση του σχεδίου νόμου του Υπουργείου Αγροτικής Ανάπτυξης και Τροφίμων «Ενιαίο ρυθμιστικό πλαίσιο για την οργάνωση και λειτουργία του Ελληνικού Γεωργικού Οργανισμού-ΔΗΜΗΤΡΑ, σύσταση και λειτουργία φορέα διαχείρισης Παραδοσιακού Ελαιώνα Άμφισσας και άλλες διατάξεις, για την ενίσχυση της αγροτικής ανάπτυξης», να τονίσω πως βασικός στόχος του υπό συζήτηση σχεδίου νόμου είναι η θεσμική αναβάθμιση και η ενίσχυση της ερευνητικής δραστηριότητας του Ελληνικού Γεωργικού Οργανισμού-ΔΗΜΗΤΡΑ έτσι ώστε να συμβάλλει στην αγροτική ανάπτυξη, η ολιστική, προσέγγιση, με συγκεκριμένο σχέδιο δράσης της αντιμετώπισης των προβλημάτων του Παραδοσιακού Ελαιώνα Άμφισσας μετά τις καταστροφικές πυρκαγιές του 2022 και τέλος, η αντιμετώπιση ζητημάτων μείζονος σημασίας για την αγροτική ανάπτυξη.

Πιο, συγκεκριμένα, το παρόν σχέδιο νόμου διαιρείται σε τρία μέρη.

Με το Μέρος Α’ του παρόντος νομοσχεδίου επιχειρείται να αποδοθούν με σαφή και εμπεριστατωμένο τρόπο τα χαρακτηριστικά του Ελληνικού Γεωργικού Οργανισμού-ΔΗΜΗΤΡΑ, ο οποίος συστήθηκε το 2011 με απόφαση των Υπουργών Οικονομικών και Αγροτικής Ανάπτυξης και Τροφίμων, εξυπηρετώντας την τότε ανάγκη μείωσης των εξόδων του Προϋπολογισμού του Υπουργείου, λόγω της δημοσιονομικής κατάστασης στην οποία βρισκόταν η χώρα. Προέκυψε, από την συνένωση 4 ετερόκλητων εποπτευόμενων φορέων του Υπουργείου, ήτοι του Εθνικού Ιδρύματος Αγροτικής Ερευνας, τον Οργανισμό Γεωργικής Επαγγελματικής Εκπαίδευσης Κατάρτισης και Απασχόλησης-ΔΗΜΗΤΡΑ, τον Οργανισμό Πιστοποίησης και Επίβλεψης Γεωργικών Προϊόντων και τον Ελληνικό Οργανισμό Γάλακτος

και Κρέατος με σκοπό την κοινή Διοίκηση και τον Προϋπολογισμό.

Παρά, το γεγονός ότι ο Οργανισμός, μετρά πάνω από 10 χρόνια λειτουργίας αντιμετωπίζει ζητήματα ενιαίας ταυτότητας που τον εμποδίζουν να αναπτύξει ένα συνεκτικό και ολιστικό σχέδιο δράσης. Η οργάνωση και η λειτουργία του στηρίχτηκε μέχρι σήμερα σε ΚΥΑ, δυνάμει της εξουσιοδότησης του άρθρου 14β του ν. 3429/2005, παρότι με τις εν λόγω ΚΥΑ ρυθμίζονταν ζητήματα που αποτελούσαν αντικείμενο νομοθετικής ύλης και σε μεμονωμένες διατάξεις νόμου, με αποτέλεσμα να απουσιάζει μια ολιστική θεώρηση του ρόλου που επιτελεί και των στόχων που επιδιώκει. Το γεγονός αυτό σε συνδυασμό με τη θεσμική αδυναμία του Οργανισμού να συμβάλλει ενεργά στην αντιμετώπιση σύγχρονων προβλημάτων, όπως η κλιματική αλλαγή και η επισιτιστική κρίση, έχει επιπτώσεις και στην ποιότητα των παρεχόμενων από τον ΕΛΓΟ-ΔΗΜΗΤΡΑ υπηρεσιών σε βάρος, εν τέλει, της ουσιαστικής εφαρμογής αγροτικής πολιτικής.

Με το προτεινόμενο νομοσχέδιο επιχειρείται η θέσπιση με νόμο ενιαίου ρυθμιστικού πλαισίου για την οργάνωση και λειτουργία του ΕΛΓΟ-ΔΗΜΗΤΡΑ και μέσω αυτής της θεσμικής θωράκισης επιδιώκεται η λειτουργική ενοποίηση όλων των δραστηριοτήτων του Οργανισμού. Επιδιώκεται η βελτιστοποίηση της δράσης του σε διάφορους τομείς, όπως της συμβουλευτικής υποστήριξης του εποπτεύοντος Υπουργείο Αγροτικής Ανάπτυξης και Τροφίμων στη χάραξη αγροτικής πολιτικής, ιδίως στην αντιμετώπιση των επιπτώσεων κλιματικής και επισιτιστικής κρίσης στον αγροδιατροφικό τομέα καθώς και η συμβουλευτική υποστήριξη των γεωργικών εκμεταλλεύσεων, της εκπαίδευσης επαγγελματικής κατάρτισης και συνεχούς επιστημονικής αρωγής των αγροτών, της αγροτικής έρευνας, της διασφάλισης ποιότητας των αγροτικών προϊόντων, των ελέγχων της παραγωγής ποιότητας και διακίνησης των αγροτικών προϊόντων και της καταγραφής διατήρησης και αξιοποίησης των εθνικών φυτικών και ζωικών γενετικών πόρων.

Το παρόν νομοσχέδιο, αφορά το προσωπικό και τα μέλη του Διοικητικού Συμβουλίου του ΕΛΓΟ-ΔΗΜΗΤΡΑ και τα φυσικά και νομικά πρόσωπα που πληρούν τις προϋποθέσεις ένταξής τους στο Μητρώο Ελεγκτών-Εμπειρογνωμόνων και έμμεσα το σύνολο του αγροτικού και κτηνοτροφικού κόσμου.

Σκοπούται ο εκσυγχρονισμός και η αναβάθμιση του Οργανισμού με γνώμονα την εμπειρία που αποκτήθηκε από την 11χρονη λειτουργία του στη βάση των παρακάτω προβλέψεων. Περιγραφή της νομικής φύσης του Οργανισμού, ως Νομικού Προσώπου Ιδιωτικού Δικαίου που λειτουργεί χάριν του δημοσίου συμφέροντος, αποκρυστάλλωση του αντικειμένου και του ρόλου του Οργανισμού, αναδιοργάνωση των οργάνων διοίκησης με κατάργηση της θέσης του Διευθύνοντος Συμβούλου και καθιέρωση θέσεων 2 Εκτελεστικών Αντιπροέδρων και ταυτόχρονη πρόβλεψη για ανάθεση εκτελεστικών καθηκόντων στον Πρόεδρο του Διοικητικού Συμβουλίου σε αντίθεση με την υφιστάμενη κατάσταση. Καθιέρωση κανόνων αντικειμενικής, αμερόληπτης και διαφανούς δράσης των μελών του Διοικητικού Συμβουλίου, περιγραφή της βασικής οργανωτικής διάρθρωσης του Οργανισμού βάσει της αποστολής και των αρμοδιοτήτων του, πρόβλεψη για πρώτη φορά ύπαρξης Συμβουλίου Εμπειρογνωμόνων ως συμβουλευτικού θεσμού των οργάνων του. Πρόβλεψη για έκδοση εσωτερικού κανονισμού λειτουργίας, που θα ρυθμίζει ειδικότερα ζητήματα οργάνωσης, λειτουργίας του καθώς και ζητήματα προσωπικού. Ρύθμιση θεμάτων σχετικών με την ερευνητική, εκπαιδευτική και ελεγκτική δραστηριότητα του ΕΛΓΟ-ΔΗΜΗΤΡΑ.

Ειδικότερα, πρώτον, για την ερευνητική δραστηριότητα. Μια σημαντική καινοτομία είναι η θέσπιση νέου συλλογικού οργάνου, η Επιτροπή Αγροτικής Έρευνας, με αποφασιστική

αρμοδιότητα σε ζητήματα έρευνας προκειμένου να επιτευχθεί η διασύνδεση της έρευνας με την Αγροτική Πολιτική και αντίστροφα, καθώς και για πρώτη φορά υπάρχει η πρόβλεψη για αξιολόγηση των Ινστιτούτων Αγροτικής Έρευνας του ΕΛΓΟ-ΔΗΜΗΤΡΑ.

Δεύτερον, για την εκπαιδευτική δραστηριότητα. Η ανάθεση στον ΕΛΓΟ-ΔΗΜΗΤΡΑ της οργάνωσης και λειτουργίας των Δημόσιων Ινστιτούτων Επαγγελματικής Κατάρτισης, αρμοδιότητας του Υπουργείου Αγροτικής Ανάπτυξης και Τροφίμων.

Τρίτον, για την ελεγκτική δραστηριότητα. Η ενίσχυση του ελεγκτικού μηχανισμού του Οργανισμού, μέσω της θέσπισης Μητρώου Ελεγκτών Εμπειρογνωμόνων, στο οποίο δύναται να εγγράφονται πέραν των υπαλλήλων του Οργανισμού τρίτα φυσικά ή νομικά πρόσωπα με πλήρη διαφάνεια. Η καθιέρωση γενικών αρχών για τον τρόπο άσκησης των ελεγκτικών καθηκόντων. Επιπλέον μια καινοτομία, η λειτουργία στον ΕΛΓΟ-ΔΗΜΗΤΡΑ Επιτροπής προσδιορισμού των ορίων απόδοσης γάλακτος κατά την παραγωγή γαλακτοκομικών προϊόντων συμπεριλαμβανομένων των τυροκομικών προϊόντων ΠΟΠ, για ευχερέστερη αξιολόγηση της ύπαρξης παραβάσεων και των προδιαγραφών που τίθενται για τη διαδικασία παραγωγής τους με επιστημονικά κριτήρια και συγκεκριμένους δείκτες. Επιπλέον, ορίζεται ως αρμόδια Αρχή λειτουργίας και διαχείρισης, η ψηφιακή εφαρμογή «ΑΡΤΕΜΙΣ», με σκοπό τη συγκέντρωση και διαχείριση στοιχείων σχετικά με την παραγωγή, εισαγωγή, επεξεργασία και εμπορία συγκεκριμένων αγροτικών προϊόντων.

Στο νομοσχέδιο αναλυτική είναι η περιγραφή των πόρων του Οργανισμού και των κανόνων οικονομικής διαχείρισής του καθώς και η μέριμνα για την ομαλή μετάβαση του ΕΛΓΟ-ΔΗΜΗΤΡΑ στο νέο καθεστώς οργάνωσης και λειτουργίας του. Τα οφέλη που προκύπτουν από τις ρυθμίσεις είναι η αύξηση των εσόδων του, η μεγαλύτερη αποτελεσματικότητα, η βελτίωση των παρεχόμενων υπηρεσιών και η αυξημένη αξιοπιστία του οργανισμού. Συνοπτικά, μέσω της καθιέρωσης ενός ισχυρού και ευέλικτου μοντέλου διακυβέρνησης του ΕΛΓΟ-ΔΗΜΗΤΡΑ σκοπείται εν τέλει η παροχή ποιοτικότερων, ερευνητικών, εκπαιδευτικών, ελεγκτικών και συμβουλευτικών υπηρεσιών και ως εκ τούτου η συμβολή του εν λόγω Οργανισμού στον μετασχηματισμό του μοντέλου της αγροτικής παραγωγής.

Με το προτεινόμενο Μέρος Β’ του νομοσχεδίου, αντιμετωπίζεται το ζήτημα της αποκατάστασης, προστασίας, ανάδειξης και βιώσιμης ανάπτυξης, καθώς και η ολοκληρωμένη διοίκηση και διαχείριση του Παραδοσιακού Ελαιώνα Άμφισσας, ως ενιαίο σύνολο από άποψη γεωργικής οικονομίας, ανάπτυξης και περιβαλλοντικής προστασίας μέσω της σύστασης και λειτουργίας ειδικού Φορέα Διαχείρισης του Παραδοσιακού Ελαιώνα Άμφισσας, ως Νομικού Προσώπου Ιδιωτικού Δικαίου που λειτουργεί για την εξυπηρέτηση του δημόσιου συμφέροντος και εποπτεύεται από τον Υπουργό Αγροτικής Ανάπτυξης και Τροφίμων.

Κυρίες και κύριοι συνάδελφοι, ο Ελαιώνας της Άμφισσας, μέσω του Δελφικού Τοπίου είναι ο αρχαιότερος καταγεγραμμένος Ελαιώνας της Ελλάδας και τόπος προστασίας Παγκόσμιας Κληρονομιάς της UNESCO και ο μεγαλύτερος Ελαιώνας στα Βαλκάνια. Κατέχει ίσως τη μεγαλύτερη συνεχόμενη έκταση και αποτελείται από ελαιόδεντρα κάποια από τα οποία υπολογίζεται πως έχουν φυτευτεί πολλούς αιώνες πριν. Έχει χαρακτηριστεί ως παραδοσιακός και προστατεύεται από ειδικότερες διατάξεις.

Οι πυρκαγιές τον Ιούλιο του 2022, συνεπεία των οποίων καταστράφηκαν περίπου 3.000 στρέμματα γεωργικής γης, ανέδειξε όχι μόνο την ανάγκη της αποκατάστασης του Ελαιώνα μέσω δενδροφυτεύσεων αλλά και την ανάγκη πυροπροστασίας του. Στο πλαίσιο τηςμελέτης της αποκατάστασής του, ανέκυψαν και ζητήματα που αφορούν την προστασία της παραδοσιακής του μορφής και των ελαιοδέντρων του, καθώς και της ανάδειξης της βιώσιμης ανάπτυξης αυτού, τα οποία συνάπτονται με την ολοκληρωμένη διοίκηση και διαχείρισή του ως ενιαίο σύνολο.

Η αντιμετώπιση των ζητημάτων αυτών και η αποτελεσματική διαχείριση του Ελαιώνα και ειδικότερα θεμάτων αυτής, όπως πυροπροστασία κτλ., έχει αναδείξει στη πράξη, ότι δεν υπήρξε τελέσφορο να διασπάται και να διενεργείται αποσπασματικά από τα επιμέρους αρμόδια Υπουργεία κατά το λόγο αρμοδιότητας εκάστου. Συνεπώς, αποτελεί μια καινοτομία και μια αναγκαιότητα η ανάθεση σε έναν ειδικό φορέα διαχείρισης υπό την εποπτεία του Υπουργείου Αγροτικής Ανάπτυξης και Τροφίμων, ο οποίος θα αναλάβει τη διοίκηση και διαχείριση του Ελαιώνα, ενιαία, συντεταγμένα και με βάση σχέδια που θα εκπονούνται ειδικά για τις ανάγκες του. Αφορά επομένως όλους τους καλλιεργητές του Ελαιώνα, ανεξάρτητα από το αν ασκούν το επάγγελμα του γεωργού, καθώς και εν γένει τον πληθυσμό της περιοχής, που θα επωφεληθεί από την προσδοκώμενη ανάπτυξή του.

Η αποκατάσταση του Ελαιώνα μέσω δενδροφυτεύσεων, η αντιμετώπιση των ζητημάτων προληπτικής πυροπροστασίας του, διαχείρισης των υδατικών πόρων και αποβλήτων του, καθώς και θέματα που συνάπτονται με το αγροτικό δίκτυο οδοποιίας, αποτελούν βραχυπρόθεσμοι στόχοι του παρόντος νομοσχεδίου, με σκοπό στο άμεσο μέλλον την ανάδειξη και βιώσιμη ανάπτυξη του Ελαιώνα μέσω της ολοκληρωμένης διοίκησης και διαχείρισής του ως ενιαίου συνόλου.

Ειδικότερα, συστήνεται φορέας διαχείρισης ως Νομικό Πρόσωπο Ιδιωτικού Δικαίου, ορίζονται οι στρατηγικοί στόχοι αυτού καθώς και οι αρμοδιότητες στα πλαίσια υλοποίησης των ανωτέρω στόχων, ορίζονται τα μέλη που θα αποτελούν το Διοικητικό Συμβούλιο καθώς και οι αρμοδιότητές του, ορίζονται οι πόροι, τα έσοδα του φορέα, το προσωπικό που θα τον στελεχώσει και ο τρόπος διενέργειας του οικονομικού και διαχειριστικού ελέγχου. Προβλέπεται η σύσταση, τήρηση και λειτουργία Ηλεκτρονικού Μητρώου Καλλιεργητών Ελαιώνα Άμφισσας. Στο φορέα συμμετέχουν ο Δήμος Δελφών, η Περιφέρεια Στερεάς Ελλάδας και Πανεπιστήμια. Τα οφέλη που θα προκύψουν από τη συγκεκριμένη ρύθμιση θα είναι πολλαπλά, με βασικό την ανάδειξη του Ελαιώνα ως πολιτιστικού αγαθού.

Ενόψει της σκοπούμενης ανάπτυξής του και από άποψη γεωργικής οικονομίας, η λειτουργία του ανωτέρω φορέα δεν αφορά μόνο τους καλλιεργητές του Ελαιώνα, αλλά και τον εν γένει πληθυσμό της περιοχής, αγροτικό ή μη, που θα επωφεληθεί από την προσδοκώμενη ενίσχυση της παραγωγής, την πιστοποίηση ποιότητας των προϊόντων, την ανάδειξη και προσέλκυση επισκεπτών, καθώς και από τη διεξαγωγή εκπαιδευτικών και λοιπών σεμιναρίων και προγραμμάτων, για τις μεθόδους καλλιέργειας, διαχείρισης υδάτινων πόρων και έγκαιρης αντιμετώπισης των ασθενειών.

Τέλος, στο Μέρος Γ’ του σχεδίου νόμου, αντιμετωπίζονται ζητήματα που αφορούν την ενίσχυση της αγροτικής ανάπτυξης μέσω επίλυσης επιμέρους προβλημάτων, τα οποία λειτουργούν ανασταλτικά στη στήριξη και ανάπτυξη του αγροτικού τομέα, με ξεκάθαρο στόχο την αντιμετώπισή τους. Εδώ, θα ήθελα να τονίσω, την εισαγωγή για πρώτη φορά της ψηφιακής καταγραφής όλων όσοι εμπλέκονται με τη συγκομιδή, παραγωγή, μεταποίηση, τυποποίηση, εμπορία, τιμές και αποθέματα των προϊόντων ελιάς και ελαιόλαδου, έτσι ώστε η χώρα να ανταποκριθεί στις υποχρεώσεις της απέναντι στην Ευρωπαϊκή Επιτροπή και στο Διεθνές Συμβούλιο Ελαιοκομίας. Η έναρξη ισχύος των προτεινόμενων διατάξεων ξεκινάει με τη δημοσίευση του σχεδίου νόμου.

Κυρίες και κύριοι συνάδελφοι, για τους λόγους που αναφέρθηκαν και με γνώμονα τη στήριξη του αγροτικού κόσμου, σας καλώ να υπερψηφίσετε το παρόν σχέδιο νόμου.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Πρόεδρος της Επιτροπής):** Τον λόγο έχει ο κ. Μπάρκας.

**ΚΩΝΣΤΑΝΤΙΝΟΣ ΜΠΑΡΚΑΣ (Εισηγητής της Μειοψηφίας):** Ευχαριστώ πολύ, κ. Πρόεδρε.

Επειδή είναι η πρώτη φορά που μου δίνεται η δυνατότητα να μιλήσω στη Βουλή των Ελλήνων μετά το τραγικό δυστύχημα των Τεμπών, θα ήθελα να εκφράσω τη βαθύτατη θλίψη μου και τα θερμότερα των συλλυπητηρίων μου στις οικογένειες των ανθρώπων που χάθηκαν στο τραγικό δυστύχημα των Τεμπών. Η χώρα μας θρηνεί για την άδικη απώλεια τόσων ανθρώπων. Επρόκειτο για νέα παιδιά, τα οποία είχαν σχεδιάσει διαφορετικά το μέλλον τους και οι οικογένειές τους τα στήριζαν. Άδικα κόπηκε το νήμα της ζωής τους και πραγματικά, θεωρώ ότι όλοι μας, όλη η χώρα, θρηνεί για την απώλεια αυτή και νομίζω, κ. Πρόεδρε, ότι βάζει όλους μας σε μια διαδικασία να σκεφτούμε- και μετά την συνεδρίαση της Επιτροπής Παραγωγής και Εμπορίου που ολοκληρώθηκε πριν από λίγη ώρα και τα όσα ακούστηκαν εκεί- για το γεγονός αν μπορούσε κάτι να συμβεί, αν η Κυβέρνηση είχε ενδεχομένως κάνει κάτι, θα μπορούσε τα παιδιά αυτά να είναι στη ζωή. Θερμά συλλυπητήρια στις οικογένειές τους.

Κύριε Πρόεδρε, θα ήθελα επίσης να πω ότι η αυριανή απεργιακή κινητοποίηση γίνεται, ακριβώς, για να δείξουν οι Έλληνες και οι Ελληνίδες στη χώρα μας ότι στέκονται στο πλευρό των οικογενειών αυτών ανθρώπων και διεκδικούν το να μην ξανασυμβεί. Θεωρώ, λοιπόν, ότι η Βουλή των Ελλήνων, επειδή αφουγκράζεται και το τι λέει η κοινωνία για ένα τέτοιο τραγικό δυστύχημα, θα μπορούσε, θα είχε τη δυνατότητα να μην συνεδριάσει αύριο. Να μην συνεδριάσει η Επιτροπή αυτή και θα εξηγήσω κι έναν επιπλέον λόγο στη συνέχεια και όλοι μας ή όσοι και όσες θέλουμε αύριο να βρεθούμε κοντά σε αυτούς που απεργούν. Νομίζω ότι το να συνεδριάζουμε έτσι γρήγορα-γρήγορα για ένα νομοσχέδιο, το οποίο δε λέω ότι δεν είναι σοβαρό, αλλά η εικόνα του νομοσχεδίου είναι ότι το αρμόδιο Υπουργείο το φέρνει, για να καλύψει το χρόνο λειτουργίας της Βουλής, γιατί αν δε συνέβαινε το δυστύχημα αυτό, αν δε χανόντουσαν αυτοί οι άνθρωποι, η Βουλή, ενδεχομένως, τώρα να είχε κλείσει και να είχαν προγραμματιστεί Εθνικές Εκλογές. Θα έπρεπε, λοιπόν, κ. Πρόεδρε, κατά την άποψή μου αύριο να συμμετάσχουμε κι εμείς.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Να υπενθυμίσω πως τα συζητήσαμε αυτά, κ. Μπάρκα. Σας παρακαλώ να μπούμε τώρα πάμε στην ουσία της συνεδρίασης και στη συζήτηση του νομοσχεδίου.

**ΚΩΝΣΤΑΝΤΙΝΟΣ ΜΠΑΡΚΑΣ (Εισηγητής της Μειοψηφίας):** Ναι, το ξέρω, κ. Πρόεδρε. Επιτρέψτε μου να ξαναβάλω το θέμα στη συζήτηση.Τέλος πάντων, θεωρώ ότι θα έπρεπε αύριο κι εμείς να απεργούμε.

Είναι γεγονός πως έχουμε μια Κυβέρνηση σε αποδρομή, η οποία αντιλαμβάνεται ότι ο κόσμος της «έχει γυρίσει την πλάτη». Είναι μια Κυβέρνηση η οποία μετρά συνεχείς αποτυχίες όλο αυτό το χρονικό διάστημα. Η μεγαλύτερή της αποτυχία οδήγησε και σε αυτό το τραγικό δυστύχημα και νομίζω πως το σημερινό νομοσχέδιο είναι ένα νομοσχέδιο το οποίοοποίο δείχνει τη διαδρομή, δείχνει την αποδρομή της Κυβέρνησης της ΝΔ. προσωπικά έτσι το εκλαμβάνω. Το εκλαμβάνω με την έννοια του ότι, εντάξει, καταλαβαίνω ότι αφορά σε ζητήματα του Υπουργείου Αγροτικής Ανάπτυξης, παρόλα αυτά διακρίνω και είναι μια συρραφή πραγμάτων, για να μπορέσετε να καλύψετε το χρόνο, μέχρις ότου ο Πρωθυπουργός να ανακοινώσει την ημερομηνία των εκλογών. Βγάζετε από τα συρτάρια σας διάφορα σχέδια νόμου, τα οποία, ενδεχομένως, να τα φέρνατε, αλλά δεν τα είχατε ολοκληρώσει. Τα φέρνετε τώρα να ψηφιστούν στην Ελληνική Βουλή.

Ένα από αυτά είναι και το συγκεκριμένο νομοσχέδιο, διότι δεν αντιλαμβάνομαι το λόγο, για τον οποίον φέρνετε αυτή τη στιγμή, κ. Υπουργέ, τις συγκεκριμένες αλλαγές. Η έρευνα, η εκπαίδευση και η κατάρτιση, η πιστοποίηση και οι έλεγχοι αποτελούν για τη γεωργία και τα αγροτικά προϊόντα κομβικής σημασίας ζητήματα. Ιδιαίτερα στις μέρες μας ο έλεγχος για νοθεία, για ελληνοποιήσεις, ποιότητα και αισχροκέρδεια είναι καθολική απαίτηση τόσο των παραγωγών όσο και των καταναλωτών. Η έρευνα κυρίως στην φυτοπροστασία, λόγω της κατάργησης πολλών δραστικών ουσιών και της απαίτησης μείωσης των αγροχημικών για την προστασία του περιβάλλοντος, γεννά νέες ανάγκες έρευνας. Σε αυτή την κατεύθυνση πιέζει και η κλιματική κρίση με τις συνέπειές της στη γεωργική παραγωγή.

Η εκπαίδευση των αγροτών και η κατάρτιση των νέων και νεοεισερχόμενων, η επαφή με τις νέες τεχνολογικές εφαρμογές και η διάχυση της γνώσης, είναι κομβικά ζητούμενα της εποχής. Ο ΕΛΓΟ-ΔΗΜΗΤΡΑ, παρόλο που υπήρξε μια συγκόλληση 4 προϋπαρχόντων Οργανισμών του Υπουργείου Αγροτικής Ανάπτυξης και παρόλο που λειτουργεί 11 χρόνια τώρα με μια ΚΥΑ και χωρίς νόμο, επιβίωσε και απέδειξε ότι ακόμα και κάτω από αυτές τις συνθήκες, μπορεί να ανταποκριθεί στις αρμοδιότητες που ασκεί.

Χρειάζεται ένα στρατηγικό σχέδιο που να απαντά στα σημερινά ζητήματα τα οποία έθεσα παραπάνω. Εδώ, όμως, έχουμε ένα σχέδιο νόμου το οποίο δεν ανταποκρίνεται ούτε στο ελάχιστο στα παραπάνω στρατηγικά διακυβεύματα που καλείται να επιτελέσει ο ΕΛΓΟ-ΔΗΜΗΤΡΑ.

Αντίθετα, πρόκειται για μια διαιώνιση δια νόμου ενός συνονθυλεύματος αντικειμένων, σκοπών και αρμοδιοτήτων, χωρίς κεντρική συνδετική γραμμή. Πρόκειται για ένα πολύ πρόχειρο κείμενο που σε καμία περίπτωση δεν αποτελεί έναν ολοκληρωμένο νόμο. Αν δούμε τα άρθρα του νομοσχεδίου, προτείνονται πάρα πολλές επιτροπές και όργανα διοίκησης, με αποτέλεσμα, με την υποστελέχωση που έχει ο οργανισμός, οι μισοί υπάλληλοι να έχουν θέσεις ευθύνης.

Εν τέλει, διατηρεί τους 3 ξεχωριστούς Οργανισμούς χωρίς να δημιουργεί ένα συνεκτικό Νομικό Πρόσωπο Ιδιωτικού Δικαίου με τις διευθύνσεις να συνεργάζονται μεταξύ τους. Δεν έχει καμία πρόβλεψη για περιφερειακή αποκέντρωση, ενώ πρόκειται για ένα τεράστιο γεωγραφικά δίκτυο δομών που όλα διοικούνται από την κεντρική διοίκηση.

Κρατάει ξεκομμένο τον Οργανισμό από τις αντίστοιχες υπηρεσίες του Υπουργείου, ακόμα και από αυτές που έχει απόλυτη συνάφεια και παρεμφερή αντικείμενα. Επίσης, δεν προβλέπει καμία συνεργασία, ούτε με άλλες υπηρεσίες, ούτε με άλλους Οργανισμούς. Δεν προβλέπεται πουθενά η συμμετοχή αγροτών, κτηνοτρόφων, μελισσοκόμων ή αλιέων, ούτε στο Διοικητικό Συμβούλιο, ούτε στις πολλές Επιτροπές που προβλέπονται στο σχέδιο νόμου.

Στους ελέγχους, τις αρμοδιότητες των ελεγκτικών μηχανισμών και στις αρμοδιότητες επιβολής κυρώσεων υπάρχει πλήρης θολότητα. Η Κυβέρνησή σας βιαστικά, για να καλύψει την εξαγγελία περί 10 νομοσχεδίων, βρήκε στον ΕΛΓΟ και στους 3 πυλώνες την εύκολη λεία, ώστε να αποδοθούν αρμοδιότητες και τομείς στον ιδιωτικό τομέα και για το βόλεμα ημετέρων.

Οι έλεγχοι, η έρευνα και η εκπαίδευση, πρέπει να έχουν απόλυτα δημόσιο χαρακτήρα. Το παρόν σχέδιο νόμου σε καμία περίπτωση δεν διασφαλίζει την ενίσχυση της έρευνας, αφού δεν απαντά στο αν θα υπάρχει εθνική ερευνητική στρατηγική και ποιος θα τη χαράσσει. Αντίθετα, παραμένεις σαν σκοπός μόνο η υποβολή προτάσεων στα όργανα διοίκησης του Οργανισμού για θέματα συνεργειών για την προώθηση της έρευνας, καινοτομίας και των νέων τεχνολογιών στον αγροδιατροφικό τομέα, στο πλαίσιο των προτεραιοτήτων μόνο της ΚΑΠ.

Η ανυπαρξία οποιουδήποτε πλαισίου, στόχων και στρατηγικού σχεδιασμού με τη συνεργασία του Υπουργείου Αγροτικής Ανάπτυξης και Τροφίμων, η απουσία οποιασδήποτε λειτουργικής σχέσης και κάποιου τύπου διασύνδεσης με τις υπηρεσίες του Υπουργείου και την καθ’ όλα αρμόδια υπηρεσία Έρευνας, Καινοτομίας και Εκπαίδευσης, έχει σαν αποτέλεσμα τα ερευνητικά προγράμματα και κατευθύνσεις να μην ακολουθούν ή να μην εντάσσονται σε ένα γενικότερο σχεδιασμό.

Παρατηρείται μια πρωτοφανής αδυναμία στήριξης των προϊόντων ΠΟΠ της χώρας. Η Κυβέρνηση με την έως τώρα επιλογή της υποστελέχωσης και της υποχρηματοδότησης των κρίσιμων για τον έλεγχο των τροφίμων Οργανισμών, υποσκάπτει τη διασφάλιση υγιεινών, ασφαλών και κατάλληλων για τη δημόσια υγεία των πολιτών στη χώρα μας. Ενώ ταυτόχρονα, θέτει σε κίνδυνο τη φήμη εμβληματικών προϊόντων στις διεθνείς αγορές. Δίδεται έτσι χώρος για την έξαρση των ελληνοποιήσεων που νοθεύουν σημαντικά ελληνικά προϊόντα, αλλά και τον ανταγωνισμό. Με το δαιδαλώδες σύστημα των αλληλεπικαλυπτόμενων αρμοδιοτήτων με άλλους Φορείς, η λειτουργία του συστήματος ελέγχου και διασφάλισης ποιότητας των αγροτικών προϊόντων παραμένει προβληματική και αναποτελεσματική. Η Κυβέρνηση της ΝΔ δεν έχει ακόμα, ως όφειλε, συστήσει και λειτουργήσει μια ενιαία Αρχή Ελέγχων, που προβλέπεται από τον Κανονισμό 625.

Δυστυχώς, κύριε Πρόεδρε, το παρόν σχέδιο νόμου δεν επιλύει τα υπαρκτά προβλήματα του ΕΛΓΟ-ΔΗΜΗΤΡΑ, αντίθετα εγείρει επιπρόσθετα, ως προς την αποστολή της αγροτικής έρευνας και του Οργανισμού γενικότερα. Δεν μπορεί να επαφίεται η λειτουργική οντότητα στην κατάρτιση του εσωτερικού κανονισμού λειτουργίας, ο οποίος αναβαθμίζεται σε ρόλο νόμου για τον ΕΛΓΟ-ΔΗΜΗΤΡΑ. Η Ένωση Ερευνητών εργάστηκε με θετικό πνεύμα στη διαμόρφωση αναλυτικού σχεδίου νόμου, με γνώμονα τη δημιουργία σταθερού πλαισίου λειτουργίας και οργάνωσης του Οργανισμού και όχι ενός προγράμματος που αφήνει περιθώρια για παρερμηνείες και αυθαίρετες παρεμβάσεις.

Όσον αφορά, κ. Υπουργέ, τον Ελαιώνα της Άμφισσας, εδώ δυστυχώς ο Φορέας έρχεται με τη μορφή Νομικού Προσώπου Ιδιωτικού Δικαίου, αλλά χωρίς να καθορίζεται το ποσό χρηματοδότησης με το οποίο θα λειτουργεί, ενώ δεν είναι σαφές πού θα συμβάλει, δεν καθορίζεται ούτε ποιο θα είναι το πλαφόν διοικητικών εξόδων των μελετών και των επενδύσεων. Όσον αφορά το προσωπικό, προβλέπεται μόνο 5 εργαζόμενοι με απόσπαση από τον δημόσιο τομέα, που προφανώς θα γίνει με τη μέθοδο του ρουσφετιού- τα έχουμε δει, κ. Υπουργέ και σε άλλες περιπτώσεις και σε άλλα Υπουργεία. Οι δύο πυρκαγιές στον Ελαιώνα

Ελαιώνα της Άμφισσας έχουν αφήσει χωρίς τις προστατευόμενες ελιές, περί τα 4.000 στρέμματα. Η Κυβέρνηση δεν έχει σχέδιο για να προφυλαχθεί περαιτέρω ο Ελαιώνας από επόμενες φωτιές και δεν έχει περιγράψει, πώς θα αποκαταστήσει με πρόγραμμα εκρίζωσης και αποζημίωσης των πληγέντων περιοχών.

Κύριε Υπουργέ, κύριε Πρόεδρε, εμείς ζητάμε την απόσυρση του εν λόγω νομοσχεδίου και είναι σαφές ότι εφόσον προφανώς θα επιμείνετε στην κατάθεση του νομοσχεδίου, θα καταψηφίσουμε το εν λόγω σχέδιο νόμου.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Μπάρκα.

Πριν δώσω το λόγο στον κ. Πουλά, να ανακοινώσω τους Φορείς που θα κληθούν για να τοποθετηθούν αύριο. ΕΛΓΟ, ΕΘΕΑΣ, ΓΕΩΤΕΕ, Σύλλογος Εργαζομένων ΕΛΓΟ-ΔΗΜΗΤΡΑ, Ένωση Ερευνητών ΕΘΙΑΓΕ, Εθνική Διεπαγγελματική Οργάνωση Φέτας, Πανελλήνια Ένωση Νέων Αγροτών, Δήμαρχος Δελφών, Περιφερειάρχης Στερεάς Ελλάδας, Γεωπονικό Πανεπιστήμιο Αθηνών, πρόεδρος του ΕΒ Χρυσού, πρόεδρος του ΕΒ Άμφισσας, Σύνδεσμος Αγροτικών Συνεταιρισμών-Οργανώσεων και Επιχειρήσεων Ελλάδος, Πανελλήνια Ομοσπονδία Συλλόγων Γεωπόνων, Νέα ΠΑΣΕΓΕΣ, Πανελλαδική Ομοσπονδία Συλλόγων Παραγωγών Αγροτικών Προϊόντων-Πωλητών Λαϊκών Αγορών, Πανελλήνιος Σύλλογος Εργαζομένων ΕΛΓΑ, Πανελλήνια Ομοσπονδία Γεωτεχνικών Δημοσίων Υπαλλήλων, Ελληνική Ένωση Διαπιστευμένων Φορέων Επιθεώρησης και Πιστοποίησης, Εθνική Διεπαγγελματική Οργάνωση Αυγού και Προϊόντων Αυγού, Εθνική Διεπαγγελματική Οργάνωση Μελιού, Βάμβακος, Αμπέλου και Οίνου, Πρύτανης Ελληνικού Μεσογειακού Πανεπιστημίου, Σύνδεσμος Ελληνικής Κτηνοτροφίας και Πανελλήνια Ένωση Κτηνοτρόφων.

Κύριε Υπουργέ, έχετε το λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, είμαστε στους 26 Φορείς και νομίζω, ότι έτσι άκριτα δεν μπορούμε να δεχτούμε τον οποιοδήποτε Φορέα σε μια τέτοια συζήτηση. Φαντάζομαι και εμείς είμαστε ανοιχτοί, στο να δεχτούμε αυτούς που έχουν ένα θεσμικό ρόλο και ένα συγκεκριμένο ενδιαφέρον για τη συζήτηση αυτή. Δηλαδή, δεν ξέρω κατά πόσο, όλοι οι Φορείς που προτάθηκαν πληρούν αυτές τις προϋποθέσεις. Θα παρακαλούσα τους Εισηγητές να επανεξετάσουν τις προτάσεις τους για όλους του Φορείς.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε κ. Υπουργέ.

Να συνεχίσουμε δίνοντας τον λόγο στον κ. Πουλά.

**ΑΝΔΡΕΑΣ ΠΟΥΛΑΣ (Ειδικός Αγορητής του Κινήματος Αλλαγής):** Ευχαριστώ πολύ, κ. Πρόεδρε.

Κύριοι Υπουργοί, κυρίες και κύριοι συνάδελφοι, δύο εβδομάδες μετά το τραγικό δυστύχημα στα Τέμπη, η χώρα, οι πολίτες της, βρίσκονται σε κατάσταση σοκ. Ζητούν απαντήσεις για τα αίτια του δυστυχήματος, δικαιοσύνη και κυρίως ένα κράτος που να εγγυάται την ασφάλεια για όλους και ιδιαίτερα για τη νέα γενιά. Σε κάθε περίπτωση, τις ευθύνες θα τις αποδώσει η δικαιοσύνη, αλλά και ο λαός όταν θα έρθει η ώρα της κάλπης. Επιτρέψτε μου να εκφράσω και εγώ τα ειλικρινή μου συλλυπητήρια στις οικογένειες των θυμάτων και τις ευχές μου για ταχεία ψυχική και σωματική ανάρρωση στους τραυματίες του δυστυχήματος.

Αναφορικά με το νομοσχέδιο του ΕΛΓΟ-ΔΗΜΗΤΡΑ το οποίο συζητάμε σήμερα, είναι αξιοσημείωτο πως πρόκειται για μια αποσπασματική νομοθετική παρέμβαση, η εφαρμογή της οποίας αναμένεται να αντιμετωπίσει προβλήματα. Υπενθυμίζω ότι, το συγκεκριμένο

σχέδιο νόμου, σκοπεύατε να το φέρετε το περασμένο φθινόπωρο, μαζί με το νομοσχέδιο για τον ΕΛΓΑ το οποίο αγνοείτε στα Υπουργικά σας συρτάρια. Νομίζω ότι αν οι τραγικές εξελίξεις δεν σας ανάγκαζαν να μεταθέσετε το χρόνο των εκλογών, ούτε το σημερινό νομοσχέδιο θα το φέρνατε προς ψήφιση.

Όπως είναι γνωστό, ο ΕΛΓΟ-ΔΗΜΗΤΡΑ συστάθηκε το 2011 και προέκυψε από τη συνένωση 4 εποπτευόμενων φορέων του Υπουργείου Αγροτικής Ανάπτυξης και Τροφίμων, του Εθνικού Ιδρύματος Αγροτικής Έρευνας, του Οργανισμού Γεωργικής Επαγγελματικής Εκπαίδευσης Κατάρτισης και Απασχόλησης ΔΗΜΗΤΡΑ, του Οργανισμού Πιστοποίησης και Επίβλεψης Γεωργικών Προϊόντων και του Ελληνικού Οργανισμού Γάλακτος και Κρέατος, σε έναν ενιαίο Οργανισμό, με κοινή διοίκηση και προϋπολογισμό.

Η ενέργεια αυτή, όπως και η εξυγίανση του ΕΛΓΑ, ήταν αποτέλεσμα της βασικής προγραμματικής θέσης του ΠΑΣΟΚ, πριν το 2009, για συνολική αναδιοργάνωση των υπηρεσιών του Υπουργείου Αγροτικής Ανάπτυξης, Τροφίμων και των Οργανισμών τους. Το 2011 επιχειρήθηκε να ρυθμιστεί στη χώρα το τρίπτυχο αγροτική έρευνα-γεωργική επαγγελματική εκπαίδευση και κατάρτιση-διασφάλιση της ποιότητας, γεγονός που αποτελούσε αδήριτη ανάγκη για τον εκσυγχρονισμό του αγροτικού τομέα, αλλά και το βασικό αίτημα των αγροτών. Για πόσα χρόνια ακούγαμε το σύνθημα-στόχο, «Ο γεωπόνος στο χωράφι». Δυστυχώς, ακόμη και σήμερα, 12 χρόνια μετά από αυτό, αυτός ο στόχος δεν έχει γίνει πράξη.

Φέρατε, λοιπόν, το συγκεκριμένο νομοσχέδιο στη Βουλή, ισχυριζόμενοι ότι ο ΕΛΓΟ-ΔΗΜΗΤΡΑ, στα σχεδόν 11 χρόνια λειτουργίας, αντιμετωπίζει ζητήματα διαμόρφωσης ενιαίας ταυτότητας, που τον εμποδίζουν να αναπτύξει συνεκτικό και ολιστικό σχέδιο δράσης. Είναι γεγονός ότι η οικονομική κρίση δεν ευνόησε, ώστε να υλοποιηθεί, πλήρως, ο σκοπός για τον οποίον δημιουργήθηκε ο εν λόγω Οργανισμός. Και σας ερωτώ. Για τη διαμόρφωση του συγκεκριμένου σχεδίου νόμου, κάνατε επαρκή διαβούλευση με τους αγρότες και με τους φορείς τους; Γιατί, εκφράστηκαν έντονες διαμαρτυρίες από τον αγροτικό κόσμο της χώρας, ότι κατατέθηκε χωρίς να προηγηθεί εκτενής συζήτηση και ανταλλαγή απόψεων με τους αναγνωρισμένους φορείς του κλάδου, για ζητήματα άκρως σοβαρά, που αφορούν στην παραγωγή, στη μεταποίηση, στην εμπορία, στην εκπαίδευση, στη διασφάλιση ποιότητας και ελέγχου της παραγωγής και της διακίνησης των αγροτικών προϊόντων. Οι κτηνοτρόφοι διαμαρτύρονται ότι δεν διαβουλευτήκατε με τους φορείς τους, τη στιγμή που σημαντικό μέρος των εσόδων του Οργανισμού -μερικά εκατομμύρια ευρώ- προέρχονται από τις εισφορές τους.

Το παρόν σχέδιο νόμου είναι ένα ευχολόγιο. Ένα γενικό περίγραμμα διάρθρωσης και οργάνωσης του ΕΛΓΟ-ΔΗΜΗΤΡΑ, για την εξειδίκευση και υλοποίηση του οποίου χρειάζονται πλήθος κανονιστικών πράξεων και εγκυκλίων, αρκετές από τις οποίες απαιτούν και συναρμοδιότητες με άλλα Υπουργεία. Το ζητούμενο είναι το εξής. Μπορεί να ανταποκριθεί στην ανάγκη για ένα σύγχρονο αγροδιατροφικό τομέα, με τη δημιουργία καινοτόμων προϊόντων και υπηρεσιών, που θα επιτρέψουν τη μείωση του υψηλότατου κόστους παραγωγής, τη διαφοροποίηση στον ανταγωνισμό και την καλύτερη διείσδυση στις αγορές; Διότι, αυτός πρέπει να είναι ο στόχος, εάν θέλουμε ένα βιώσιμο, ανθεκτικό αγροτικό τομέα, που θα μπορεί να στηρίζει την ελληνική οικονομία. Αυτή είναι η απαίτηση των καιρών και των αγροτών μας.

Θεωρείτε, λοιπόν, ότι με το παρόν νομοσχέδιο παρέχετε εκσυγχρονισμό και ευελιξία στον οργανισμό; Ότι ανταποκρίνονται στις πραγματικές ανάγκες των παραγωγών και στα προβλήματα ή στα θέματα που αντιμετωπίζουν στην παραγωγική διαδικασία; Επίσης, για να μπορέσει να υλοποιηθεί η αποστολή του ΕΛΓΟ-ΔΗΜΗΤΡΑ, είναι εύλογο ότι χρειάζεται επαρκής στελέχωση και χρηματοδότηση. Δεν εξασφαλίζετε τα κεκτημένα εργασιακά δικαιώματα των εργαζομένων και πουθενά δεν αναφέρεται η πρόθεση σας για ενίσχυση του προσωπικού, τη στιγμή που είναι γνωστά τα προβλήματα υποστελέχωσης τόσο του ΕΛΓΟ-ΔΗΜΗΤΡΑ, αλλά και στον ΕΛΓΑ, ο οποίος βρίσκεται ένα βήμα πριν τη διάλυσή του, όσο και αν αυτό δεν θέλετε να το παραδεχτείτε.

Κύριε Υπουργέ, στο πλαίσιο του ΕΛΓΟ-ΔΗΜΗΤΡΑ συστήνεται επιτροπή για τον προσδιορισμό των ορίων αποδόσεων γάλακτος κατά την παραγωγή γαλακτοκομικών προϊόντων συμπεριλαμβανομένων των τυροκομικών προϊόντων ΠΟΠ. Θα πρέπει να τονίσω εδώ ότι η λειτουργία στην πράξη της συγκεκριμένης επιτροπής είναι πολύ σημαντική για την προστασία και την τήρηση των προδιαγραφών στην παραγωγή των προϊόντων αυτών.

Επίσης, ένα από τα πολλά προβλήματα που ταλανίζουν την ελληνική κτηνοτροφία είναι οι παράνομες ελληνοποιήσεις γάλακτος που αποτελούν σημαντικό μέρος της ελληνικής κατανάλωσης. Για τον λόγο αυτό αποτελεί πάγιο αίτημα όλων των κτηνοτρόφων και των κτηνοτροφικών φορέων της χώρας ο περιορισμός των νοθεύσεων και των ελληνοποιήσεων που θέτουν σε μεγάλο κίνδυνο τη βιωσιμότητα της ελληνικής κτηνοτροφίας. Μέχρι σήμερα η κυβέρνηση έδειξε ολιγωρία και σε αυτό το ζήτημα.

Η εφαρμογή «ΑΡΤΕΜΙΣ» υλοποιείται από τον ΕΛΓΟ-ΔΗΜΗΤΡΑ και δούλευε πιλοτικά στη Θεσσαλία για δύο χρόνια με επιτυχία. Όμως η λειτουργία της εφαρμογής αυτής έχει σταματήσει και ευελπιστούμε ότι με το παρών νομοσχέδιο το σύστημα θα ολοκληρωθεί χωρίς προβλήματα και αδικαιολόγητες καθυστερήσεις για να επωφεληθεί η ελληνική κτηνοτροφία. Αυτό, κ. Υπουργέ, πρέπει να το εγγυηθείτε εσείς ο ίδιος.

Το Μέρος Β’ του υπό επεξεργασία νομοσχεδίου αφορά τη σύσταση και λειτουργία Φορέα Διαχείρισης Παραδοσιακού Ελαιώνα Άμφισσας, ως Νομικού Προσώπου Ιδιωτικού Δικαίου, ώστε να λειτουργεί για την εξυπηρέτηση του δημοσίου συμφέροντος εποπτευόμενος από τον Υπουργό Αγροτικής Ανάπτυξης και Τροφίμων προκειμένου, όπως αναφέρεται, να αντιμετωπιστεί το ζήτημα της αποκατάστασης, προστασίας, ανάδειξης και βιώσιμης ανάπτυξης, καθώς και της ολοκληρωμένης διοίκησης και διαχείρισης του Παραδοσιακού Ελαιώνα Άμφισσας ως ενιαίου συνόλου από άποψη γεωργικής οικονομίας, ανάπτυξης και περιβαλλοντικής προστασίας.

Όπως είναι γνωστό ο Παραδοσιακός Ελαιώνας της Άμφισσας κάηκε δύο φορές, με τελευταία την πυρκαγιά που σημειώθηκε στις 4 Ιουλίου του 2022, προκαλώντας τη θλίψη αλλά και τον θυμό των κατοίκων της Φωκίδας. Οι καταστροφές στη Δωρίδα άφησαν βαρύ αποτύπωμα. Οι περιβαλλοντικές αλλά και οι οικονομικές πληγές ήταν μεγάλες και η αντιμετώπισή τους καθίσταται άκρως απαραίτητη και αναγκαία.

Ο Παραδοσιακός Ελαιώνας της Άμφισσας είναι ο μεγαλύτερος συνεχόμενος ελαιώνας των Βαλκανίων με έκταση 67.000 στρέμματα και περίπου 850.000 ελαιόδεντρα. Είναι χώρος προστατευόμενους από την UNESCO. Το μεγαλύτερο ποσοστό των δέντρων είναι της ποικιλίας Άμφισσας η ηλικία των οποίων χάνεται στα βάθη των αιώνων. Όλα αυτά συνθέτουν ένα μοναδικό οικοσύστημα στο οποίο βασίζεται η οικονομική και τουριστική ανάπτυξη της Φωκίδας.

Δυστυχώς, η εμπειρία της πυρκαγιάς του 2013 δεν αποτέλεσε στοιχείο ενεργοποίησης της πολιτείας για την προστασία του Ελαιώνα της Άμφισσας. Ο Φορέας διαχείρισης

Διαχείρισης του Παραδοσιακού Ελαιώνα Άμφισσας δεν πρέπει να γίνει ένας γραφειοκρατικός μηχανισμός με απώτερο σκοπό το διορισμό ή τις αποσπάσεις ή τις αναθέσεις δικών σας παιδιών, κάτι που παραδοσιακά υπηρετείτε με συνέπεια. Όλες οι διαδικασίες του Φορέα, του Διοικητικού Συμβουλίου και του Προέδρου αυτού οφείλουν να ακολουθούν σαφείς κανόνες διαφάνειας και να μην αφήνουν περιθώρια αμφισβήτησης.

Κύριε Υπουργέ θα ήθελα να αναφερθώ ειδικά σε ένα άρθρο. Στο άρθρο 45, παράγραφο 2, που αφορά την παραχώρηση των ακινήτων του Υπουργείου Αγροτικής Ανάπτυξης για επενδύσεις πάνω από 5 εκατομμύρια ευρώ. Σε ποιες εκτάσεις και τι είδους επενδύσεις αφορά αυτό το άρθρο; Για ποιο λόγο δεν δημοπρατούνται οι εκτάσεις παρά αποφασίζεται η παραχώρησή τους κατόπιν αίτησης του ενδιαφερομένου και απόφασης του αρμοδίου οργάνου του Υπουργείου Αγροτικής Ανάπτυξης και Τροφίμων; Για το συγκεκριμένο άρθρο απαιτούμε περισσότερες διευκρινίσεις και εξηγήσεις.

Κυρίες και κύριοι συνάδελφοι, δυστυχώς, τα σχεδόν 4 χρόνια που η ΝΔ βρίσκεται στο «τιμόνι» της χώρας, η αγροτική της πολιτική είναι επιφανειακή και όχι ουσιαστική. Με το ένα χέρι δήθεν δίνει χρήματα στους αγρότες και με το άλλο τα παίρνει. Το κόστος παραγωγής και ενέργειας έχει εκτοξευτεί στα ύψη. Οι αγρότες δεν αντέχουν άλλο. Βρίσκονται σε οικονομικό αδιέξοδο και κινδυνεύουν να εγκαταλείψουν τα χωράφια τους. Τα μέτρα που έχετε λάβει αποδείχτηκαν ανεπαρκή και δεν φτάνουν σε καμία περίπτωση να καλύψουν το κόστος παραγωγής.

Πιο πρόσφατο κατόρθωμα σας ήταν να εξαγριώσετε τους αγρότες με την κατ’ εξακολούθηση επιλεκτική αποζημίωση περιοχών μέσω de minimis. Αποζημιώνετε προϊόντα μόνο σε συγκεκριμένες Περιφερειακές Ενότητες της χώρας, τη στιγμή που οι επιπτώσεις της ουκρανικής κρίσης έχουν επηρεάσει το ίδιο αρνητικά όλους τους αγρότες και όλα τα προϊόντα μας.

Καθυστερείτε χαρακτηριστικά την τόσο αναγκαία αλλαγή των κανονισμών του ΕΛΓΑ που πια δεν ανταποκρίνονται στις επιπτώσεις της κλιματικής αλλαγής και στις ζημίες που αυτή προκαλεί. Δώσατε, με τυμπανοκρουσίες, προκαταβολές στους παραγωγούς των εσπεριδοειδών της Αργολίδας για τις ζημιές από τον παγετό του Ιανουαρίου του 2022, βγάλατε πολύ χαμηλά ποσοστά ζημιάς με αποτέλεσμα οι παραγωγοί να πρέπει τώρα να σας επιστρέψουν χρήματα κι ενώ δεν έχετε ακόμη ανακοινώσει τα αποτελέσματα των ενστάσεων, κάνατε ήδη παρακρατήσεις στις πληρωμές για άλλες ζημιές σε άλλα προϊόντα πριν από τα Χριστούγεννα και το θέατρο του παραλόγου συνεχίζεται.

Αναφέρουμε, λοιπόν, αυτές τις παρατηρήσεις των φορέων επί του σχεδίου νόμου και στη συνέχεια θα τοποθετηθούμε εκτενέστερα επί των άρθρων.

Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μακρή-Θεοδώρου Ελένη, Μπουκώρος Χρήστος, Μπουτσικάκης Χριστόφορος-Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χιονίδης Σάββας, ΑποστόλουΕυάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Μπάρκας Κωνσταντίνος, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Κομνηνάκα Μαρία, Λαμπρούλης Γεώργιος, Μανωλάκου Διαμάντω, Αβδελάς Απόστολος, Βιλιάρδος Βασίλειος και Λογιάδης Γεώργιος.

Τον λόγο έχει ζητήσει ο Υπουργός Αγροτικής Ανάπτυξης και Τροφίμων για μια μικρή παρέμβαση. Παρακαλώ έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, μια παράκληση προς όλους τους Εισηγητές. Κανένα πρόβλημα, φαντάζομαι και αυτό ισχύει για όλους, να παρακολουθήσουμε και να ακούσουμε όλους τους εκπροσώπους των φορέων. Η παράκληση, όμως, είναι οι εκπρόσωποι των φορέων να έχουν ένα στοιχείο σύνδεσης με το περιεχόμενο του νομοσχεδίου.

Είδα κάποιους φορείς που δε μπορώ να καταλάβω ποια είναι η σύνδεση τους με το νομοσχέδιο. Σε κάθε περίπτωση, θα πρέπει οι Εισηγητές να συνεννοηθούν για τη συζήτηση και την προσέγγιση που πρέπει να κάνουμε στο νομοσχέδιο όλοι μας. Δεν θα έχω καμία αντίρρηση σε όποιους αποφασιστεί να προσκληθούν, αλλά θεωρώ ότι κάποιες από τις προτάσεις -και πρέπει να είναι προσεκτικά και τα κόμματα στις προτάσεις αυτές- δεν έχουν ούτε θεσμικό, ούτε ουσιαστικό ρόλο σε σχέση με το υπό συζήτηση νομοσχέδιο.

Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον Υπουργό. Να συνεχίσουμε δίνοντας τον λόγο στην κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Ευχαριστώ, κ. Πρόεδρε.

Είναι γεγονός ότι εδώ και δύο εβδομάδες χιλιάδες λαού, κυρίως νεολαίας, είναι στους δρόμους, σε μεγαλειώδεις κινητοποιήσεις και συγκινητικές εκδηλώσεις με αίτημα καμία συγκάλυψη στο έγκλημα των Τεμπών. Γι’ αυτό και σε καμία περίπτωση όλος αυτός ο κόσμος δεν «έχαψε» ότι ήταν μόνο ανθρώπινο λάθος που γίνεται μια προσπάθεια να παρουσιαστεί, για να συγκαλυφθεί και να αφεθεί στο σκοτάδι, η αιτία που είναι η πολιτική της απελευθέρωσης και που υπηρέτησαν και υπηρετούν εναλλάξ οι Κυβερνήσεις ΝΔ, ΣΥΡΙΖΑ, ΠΑΣΟΚ, με βάση τις κατευθύνσεις της ΕΕ απειλώντας καθημερινά την ασφάλεια και τη ζωή μας.

Γι’ αυτό τα συνθήματα των κινητοποιήσεων που δονούσαν είναι «τα κέρδη τους, οι νεκροί μας» ή «οι ζωές μας δεν είναι κόστος, οι ζωές μας έχουν αξία» που είναι και το κεντρικό σύνθημα της αυριανής πανελλαδικής απεργίας, δεν επιδέχονται καμία διαστρέβλωση και παρερμηνεία. Είναι σαφές. Να μη συγκαλυφθεί το έγκλημα στα Τέμπη και να μπουν στο στόχαστρο οι πραγματικές αιτίες και οι ένοχοι που ευθύνονται γι’ αυτό το έγκλημα, ώστε να μην περιμένουμε το επόμενο έγκλημα που οδηγούν οι ράγες του κέρδους.

Όμως, δεν φαίνεται να πτοείστε. Συνεχίζετε τις ιδιωτικοποιήσεις για να στηρίξετε τις επενδύσεις και την κερδοφορία τους, θυσιάζοντας τις λαϊκές ανάγκες, την ασφάλεια, ακόμα και την ζωή του λαού. Αυτό είναι το κράτος που πουλάει τα φιλέτα σε ιδιώτες και τους απαλλάσσει από κοστοβόρες υποδομές. Αυτό το κράτος διαμορφώνει το αντεργατικό πλαίσιο για να απασχολούν οι ιδιώτες, με όλο και χειρότερους όρους, τους εργαζόμενους σε κάθε τομέα που ιδιωτικοποιείτε και είναι το ίδιο κράτος που με την ευκολία που ιδιωτικοποιεί τομείς της οικονομίας, με την ίδια ευκολία τους επανακρατικοποιεί για να μεταφέρει, από άλλο δρόμο, το κόστος στο λαό και να ξαναμοιράσει την πίτα αν χρειαστεί.

Τα αναφέρω, γιατί ήδη είναι το νομοσχέδιο του Υπουργείου Περιβάλλοντος με το οποίο προωθείτε την ιδιωτικοποίηση στο νερό που θα αυξήσει την τιμή του στα λαϊκά νοικοκυριά και στους βιοπαλαιστές αγρότες.

Όμως και με αυτό το νομοσχέδιο που αφορά τον ΕΛΓΟ-ΔΗΜΗΤΡΑ είναι εμφανές ότι έρχεστε να κωδικοποιήσετε και να εμβαθύνετε τη λειτουργία του ΕΛΓΟ με καθαρά ιδιωτικοοικονομικά κριτήρια, κωδικοποιώντας σε αντιδραστική κατεύθυνση αρμοδιότητες που άπτονται στην αύξηση -άμεσα και έμμεσα- της κερδοφορίας των μονοπωλίων του τομέα της αγροτοδιατροφής, των μεταποιητών, των εμπόρων κ.λπ.. Τέτοιου είδους στρατηγική που «λειτουργεί», υλοποιείται και με την υφιστάμενη κατάσταση και με το παρόν νομοσχέδιο. Αυτή, αναβαθμίζεται και θεσμικά. Φυσικά χρησιμοποιείτε ως άλλοθι τα προβλήματα ενός Οργανισμού που προήλθε το 2011 από τη συγχώνευση 4 νομικών προσώπων εποπτευόμενων από τον Υπουργό Αγροτικής Ανάπτυξης και Τροφίμων, κατ’ απαίτηση των Μνημονίων. Συγχώνευση 4 πολύ διαφορετικών ως προς τις αρμοδιότητες Οργανισμών, όπως η αγροτική έρευνα, η αγροτική εκπαίδευση και κατάρτιση, οι έλεγχοι ποιότητας και γνησιότητας των αγροτικών προϊόντων κλπ. και τελικά οδηγούμαστε στην υποβάθμισή τους.

Χαρακτηριστικό είναι ότι όλοι οι συλλογικοί φορείς των εργαζομένων του ΕΛΓΟ, ο Σύλλογος Εργαζομένων, η Ένωση Ερευνητών κ.λπ., έχουν τοποθετηθεί για το παρόν νομοσχέδιο λέγοντας ότι πρέπει να αποσυρθεί και δεν δέχεται βελτιώσεις. Αναφέρουν ότι μεροληπτεί εξόφθαλμα υπέρ των ιδιωτικών συμφερόντων και ότι για το προσωπικό του Οργανισμού κατά τη μετάβασή του στο νέο νομικό πρόσωπο δεν διασφαλίζεται κανένα από τα κεκτημένα εργασιακά τους δικαιώματα. Αντίθετα, το προσωπικό θα βρεθεί σε μια κατάσταση με πολλές αναλογίες όπως αυτές που έζησε τα πρώτα χρόνια των μνημονιακών αναδιαρθρώσεων του δημοσίου τομέα, δηλαδή απώλεια θέσεων εργασίας, απώλεια εργασιακών δικαιωμάτων κ.λπ.

Το σχέδιο νόμου, λοιπόν, περιλαμβάνει διατάξεις δυνατότητας ιδιωτικοποίησης αρμοδιοτήτων, προβλέπεται ρητά η δυνατότητα εκχώρησης ελέγχων ΠΟΠ, ΠΓΕ κ.λπ. σε ιδιώτες φυσικά ή νομικά πρόσωπα, καθώς αυτά θα μπορούν να εντάσσονται στο Μητρώο Ελεγκτών-Εμπειρογνωμόνων. Δίνεται, επίσης, η δυνατότητα εισόδου ιδιωτικών φορέων εκπαίδευσης στην παροχή των προγραμμάτων συνεχιζόμενης αγροτικής επαγγελματικής κατάρτισης μέσω συνεργασίας τους με τα Αγροτικά Κέντρα Επιμόρφωσης και Δια Βίου Μάθησης του ΕΛΓΟ.

Η παραπέρα εμβάθυνση λειτουργίας με ιδιωτικοοικονομικά κριτήρια είναι χαρακτηριστική, αφού οι οικονομικοί πόροι καθώς εκτός από την κρατική χρηματοδότηση που σήμερα δεν καλύπτει ούτε καν το 100% της δαπάνης για τη μισθοδοσία του προσωπικού του ΕΛΓΟ. Περιλαμβάνεται ένας εκτενέστατος κατάλογος πηγών χρηματοδότησης που περιλαμβάνει συμπράξεις με ιδιώτες, χορηγίες, πωλήσεις προϊόντων και υπηρεσιών κ.λπ..

Επίσης, προβλέπεται ουσιαστικά λειτουργία ΕΛΚΕ, Ειδικό Λογαριασμό Κονδυλίων Έρευνας. Μιλάμε για την Διεύθυνση Έρευνας κωδικοποιημένη με παραπομπές στον «νόμο Κεραμέως» για τα Πανεπιστήμια, χωρίς να ονομάζεται έτσι, αλλά με ακριβώς την ίδια λειτουργία. Το μόνο που διαφέρει είναι ότι δεν θα έχει διαφορετικό ΑΦΜ, επειδή δεν το επιτρέπει το νομικό καθεστώς των Νομικών Προσώπων Ιδιωτικού Δικαίου.

Η έμμεση εξυπηρέτηση της κερδοφορίας των μονοπωλιακών ομίλων της αγροδιατροφής κωδικοποιείται με τη λειτουργία Διεύθυνσης Έρευνας. Ουσιαστικά, η Διεύθυνση Έρευνας θα λειτουργεί ως ένα ευέλικτο και άμεσο διαθέσιμο τμήμα έρευνας και ανάπτυξης για τα μονοπώλια της αγροδιατροφής. Αυτόν το χαρακτήρα είχε από συστάσεως του ΕΛΓΟ και πρώην ΕΘΙΑΓΕ, αλλά τώρα ολοκληρώνεται με την πλήρη κωδικοποίηση. Ταυτόχρονα, προβλέπεται ότι η ίδια η διοίκηση του ΕΛΓΟ μπορεί να αναθέτει αρμοδιότητες στον ΕΛΓΟ. Αυτό εμβαθύνει τον επιτελικό χαρακτήρα του κράτους σε αντιδραστική κατεύθυνση, δεδομένου ότι μια νέα ανάγκη της αγοράς θα μπορεί άμεσα και γρήγορα, με μια απλή απόφαση του Διοικητικού Συμβουλίου, να ανατίθεται στον ΕΛΓΟ και να υλοποιείται από τις μονάδες του ΕΛΓΟ.

Θεσμοθετείται πλήρως η παρέμβαση παραγόντων της αγοράς σε όργανο που θα εμπλέκεται στη χάραξη στρατηγικής που θα έχει ο ΕΛΓΟ, δηλαδή συμβουλευτικός και γνωμοδοτικός, αλλά και αξιολόγησης μονάδων του. Συγκεκριμένα προβλέπεται τα 2 από τα 7 μέλη του Συμβουλίου Εμπειρογνωμόνων να είναι από διεπαγγελματική και 1 από επιχείρηση αγροτοδιατροφής. Στο δε υφιστάμενο αντίστοιχο όργανο, μιλάω για το Επιστημονικό Συμβούλιο, όλα τα μέλη ήταν ακαδημαϊκοί ή ερευνητές, 5 εξωτερικοί και 2 από τον ΕΛΓΟ. Στην κατ’ άρθρο συζήτηση θα αναφερθούμε αναλυτικότερα. Ωστόσο, το σίγουρο είναι ότι οι συνθήκες εργασίας θα επιδεινωθούν, αφού ο εσωτερικός κανονισμός λειτουργίας θα πρέπει να καθοριστεί στο μέλλον με Προεδρικό Διάταγμα, όπου θα καθορίζεται τόσο η διάρθρωση μονάδων, για παράδειγμα Ινστιτούτα Αγροτικής Έρευνας, Κέντρα Αγροτικής Εκπαίδευσης κ.λπ. όσο και το οργανόγραμμα.

Ο ΕΛΓΟ θα κληθεί να λειτουργήσει με αυξημένες ανάγκες σε προσωπικό με τον υφιστάμενο κανονισμό λειτουργίας, αν και δημιουργούνται νέες διευθύνσεις και αυτοτελή γραφεία, χωρίς να προβλέπεται καμία αύξηση των οργανικών θέσεων για να στελεχωθούν αυτές. Το ήδη ελλιπές προσωπικό, γιατί υπάρχουν 20% σε κενά οργανικών θέσεων, θα κληθεί να στελεχώσει και τις νέες διευθύνσεις γραφείων με αντικειμενική αύξηση του φόρτου και της εντατικοποίησης της εργασίας, εκτός εάν αναθέτεται και σε εξωτερικούς συνεργάτες.

Σε ό,τι αφορά το Μέρος Β’ για το διαχειριστικό σχέδιο του Ελαιώνα Άμφισσας. Πρέπει να υπογραμμιστεί πως μέσα σε μια δεκαετία έχουν ξεσπάσει 2 μεγάλες πυρκαγιές στον ελαιώνα. Μάλιστα, για τη δεύτερη πυρκαγιά, οι αποζημιώσεις στους πυρόπληκτους ακόμα αναζητούνται. Ειδικά οι μικροί καλλιεργητές, που αναγκάζονται για να ζήσουν να κάνουν και άλλη δουλειά, βρίσκονται μπλεγμένοι στα γρανάζια της γραφειοκρατίας και στους κάθε λογής «κόφτες» του κρατικού μηχανισμού και του ΕΛΓΑ. Ουσιαστικά δεν παίρνουν αποζημιώσεις. Ταυτόχρονα κανένα μέτρο δασοπροστασίας, ενίσχυσης της πυροσβεστικής υπηρεσίας δεν έχει δει ο λαός της περιοχής, ούτε καν ως εξαγγελία, μεγαλώνοντας έτσι την αβεβαιότητα και την ανασφάλεια. Μόνο λόγια και υποσχέσεις, δίχως αντίκρισμα. Η κατάσταση του ελαιώνα είναι άσχημη και το ερώτημα είναι κατά πόσο, με τις συνθήκες που έχουν διαμορφωθεί, μπορεί να παραμένει παραγωγικός; Αυτός βεβαίως είναι ο λόγος που κάποια, αρκετά χωράφια, μένουν ακαλλιέργητα και τελικά εγκαταλείπονται.

Ο συγκεκριμένος Διαχειριστικός Φορέας δεν έχει στόχο να στηρίξει τους ελαιοπαραγωγούς της περιοχής, που είναι πάρα πολλοί με μικρές εκμεταλλεύσεις. Αυτό που θέλετε να προωθήσετε είναι η ενοποίηση της παραγωγής και η συγκέντρωσή της. Στόχος σας είναι η συγκέντρωση της γης και της ελαιοπαραγωγής σε λίγους μεγάλους. Ουσιαστικά τα σχέδιά σας διευκολύνουν τη διείσδυση των επιχειρηματικών συμφερόντων και δεν έχουν σχέση με την πραγματική υποστήριξη των μικροκαλλιεργητών που πλήττονται από το

τεράστιο κόστος παραγωγής και την έλλειψη κρατικής μέριμνας για αυτοπροστασία και προστασία συνολικά της παραγωγής. Εξάλλου, το γεγονός πως στηρίζεται τα επιχειρηματικά συμφέροντα φαίνεται και με το άρθρο σύμφωνα με το οποίο χαρίζονται σε μεγάλα επιχειρηματικά συμφέροντα εκτάσεις και ακίνητα του Υπουργείου, καθώς προβλέπεται η παραχώρηση τους έναντι τιμήματος και χωρίς δημοπρασία για 40 χρόνια με δικαίωμα παράτασης για άλλα 20, όταν ο ιδιώτης πρόκειται να επενδύσει σε πρωτογενή τομέα ή μεταποίηση τουλάχιστον 5 εκατομμύρια ευρώ. Ποιοι έχουν τέτοια δυνατότητα;

Με αυτή την έννοια δεν θεωρούμε ότι το νομοσχέδιο είναι πρόχειρο και βιαστικό κείμενο, όπως λέει ο ΣΥΡΙΖΑ, αλλά έχει συγκεκριμένο στόχο. Εξάλλου η αγροτική σας πολιτική είναι στα πλαίσια της ΚΑΠ που ευνοεί τους μεγάλους και εξοντώνει τους μικρομεσαίους για αυτό είναι αντιλαϊκή. Για το λόγο αυτό λοιπόν καταψηφίζουμε και το νομοσχέδιο επί της αρχής.

Ευχαριστώ, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Και εμείς σας ευχαριστούμε κυρία Μανωλάκου.

Τον λόγο έχει ο κύριος Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ κύριε Πρόεδρε.

Κύριε Υπουργέ, μετά την καταστροφή που υπάρχει στον αγροτικό τομέα και την απραξία της Κυβέρνησης όπως και την υποχρηματοδότηση στην πανδημία, τις αυξήσεις στο κόστος ενέργειας και των πρώτων υλών, τις συζητήσεις τόσο με το Γεωπονικό Πανεπιστήμιο όσο και με την Ernst & Young, κατατίθεται προεκλογικά ένα νομοσχέδιο που δεν προσφέρει σχεδόν τίποτα, αλλά ενδεχομένως μοιράζει κάποια επιδόματα ενώ δεν έχει καν κοστολόγηση.

Σε σχέση με τα περιεχόμενα. Στο Μέρος Α’ γίνεται μία διοικητική αναδιοργάνωση του ΕΛΓΟ-ΔΗΜΗΤΡΑ όσον αφορά διάφορες εκπαιδευτικές και συμβουλευτικές υπηρεσίες και συγκεκριμένα. Πρώτον, της συμβουλευτικής υποστήριξης του Υπουργείου Αγροτικής Ανάπτυξης και Τροφίμων στη χάραξη αγροτικής πολιτικής καθώς, επίσης, της συμβουλευτικής αρωγής των γεωργών. Δεύτερον, της εκπαίδευσης και επαγγελματικής κατάρτισης των αγροτών. Τρίτον, της αγροτικής έρευνας. Τέταρτον, της διασφάλισης της ποιότητας και ανταγωνιστικότητας των αγροτικών προϊόντων. Πέμπτον, των ελέγχων της παραγωγής ποιότητας και της διακίνησης των αγροτικών προϊόντων και έκτον, της καταγραφής διατήρησης και αξιοποίησης των εθνικών φυτικών και ζωικών πόρων που σχετίζονται με τη γεωργία, με τα τρόφιμα και με το περιβάλλον μέσω ιδίως της τήρησης Εθνικών Συλλογών και της Τράπεζας Γενετικού Υλικού.

Παρεμπιπτόντως, κ. Υπουργέ, τι γίνεται με την Τράπεζα Γενετικού Υλικού της Θεσσαλονίκης; Γνωρίζετε, προφανώς, πως εάν συμβεί κάτι η ζημία για την χώρα μας θα είναι τεράστια, ανυπολόγιστη. Θα ήθελα, λοιπόν, να το γνωρίζω γιατί ξέρω ότι δεν είναι σε καλή κατάσταση.

Συνεχίζοντας, στο νομοσχέδιο περιλαμβάνονται οργανωτικά θέματα του ΕΛΓΟ, οι πόροι του ΕΛΓΟ-ΔΗΜΗΤΡΑ και τα μισθολογικά επιδόματα του προσωπικού.

Το Μέρος Β’ αφορά την αποκατάσταση, προστασία, ανάδειξη, βιώσιμη ανάπτυξη καθώς, επίσης την ολοκληρωμένη διοίκηση και διαχείριση του Παραδοσιακού Ελαιώνα Άμφισσας, ο οποίος επλήγη όπως όλοι γνωρίζουμε από τις πυρκαγιές.

Στο Μέρος Γ’, περιλαμβάνονται ρυθμίσεις όπως η παράταση παραχώρησης χρήσης αγροτικών ακινήτων σε αγρότες και ανέργους, οι αποζημιώσεις του τομέα αλιείας και της

υδατοκαλλιέργειας για το διαφυγόν εισόδημα από τον πόλεμο στην Ουκρανία και από μέτρα εξυγίανσης ζωικού κεφαλαίου, καθώς επίσης αποζημιώσεις του ΕΛΓΑ από ζημιές που προκλήθηκαν λόγω χαλαζοπτώσεων και πυρκαγιών. Παρόλα αυτά δεν συνοδεύεται από έκθεση του ΓΛΚ, παρά το ότι αναφέρει πως υπάρχει οικονομική επιβάρυνση αρχικά από τον ΕΛΓΟ όσον αφορά θέματα αποζημίωσης προσωπικού στα άρθρα 14, 16, 18, 24, 25, επιπλέον από τον φορέα για τον Ελαιώνα της Άμφισσας όσον αφορά τη χρηματοδότησή του στα άρθρα 30 και 36 καθώς επίσης από αποζημιώσεις του ΕΛΓΑ στο άρθρο 48. Σε όλα αυτά αναφέρει ότι θα υπάρξει κόστος, αλλά δεν αναφέρεται κανένα κόστος.

Όπως διαπιστώσαμε τώρα στην Αιτιολογική Έκθεση ο ΕΛΓΟ-ΔΗΜΗΤΡΑ, που δημιουργήθηκε κάτω από Μνημονιακές επιταγές για τη συγχώνευση φορέων το 2011, δεν έχει συνεκτική λειτουργία και ταυτότητα. Παραδέχεστε και εσείς στην Αιτιολογική ότι δεν λειτούργησε το σχήμα, γεγονός που σημαίνει πως πρόκειται για μία ακόμη αποτυχία των Μνημονίων. Όπως διαβάζουμε όμως και στη δημόσια διαβούλευση από σχόλια που έκαναν φορείς -αν και θα περιμένουμε να τους ακούσουμε στην Επιτροπή- το νομοσχέδιο δεν προσφέρει κάτι πέρα από οργανωτικά θέματα, ενώ λείπει κάποιο όραμα και σχέδιο, όσον αφορά για παράδειγμα την έρευνα, τη συμβουλευτική αρωγή και την εκπαίδευση των αγροτών. Οι φορείς διαμαρτύρονται ότι δεν υπήρξε εκτενής συνεργασία μαζί τους κατά την εκπόνηση του νομοσχεδίου. Πόσο μάλλον αφού η λειτουργία του Οργανισμού πρέπει να είναι ανταποδοτική αφού μεγάλο μέρος των εσόδων είναι από εισφορές. Μεγάλο μέρος των διατάξεων έχουν τεχνικό χαρακτήρα χωρίς να εισφέρεται κάποιο ιδιαίτερα αξιόλογο στοιχείο για την αναβάθμιση του Οργανισμού, η οποία είναι επείγουσα.

Όσον αφορά τώρα την οικονομική διαχείριση και τα ζητήματα αποδοχών του Κεφαλαίου ΣΤ’, δυστυχώς δεν λείπουν ούτε από εδώ οι πολλές νομοθετικές εξουσιοδοτήσεις σε Υπουργούς για να καθορίσουν σημαντικά θέματα, οι οποίες για λόγους διαφάνειας και αξιοκρατίας θα έπρεπε να καθορίζονται μέσω της κοινοβουλευτικής οδού. Το βλέπουμε σε όλα σχεδόν τα νομοσχέδια της Κυβέρνησης, όχι μόνο εδώ. Δυστυχώς, κάθε νομοσχέδιο που αφορά την αγροτική ή κτηνοτροφική μας παραγωγή, η Κυβέρνηση ενδιαφέρεται μόνο σε ακαδημαϊκό επίπεδο ή για μικροκομματική επιδοματική πολιτική χωρίς να τη θεωρεί πραγματική πηγή πλούτου μαζί με τη μεταποίηση της.

Η Ελλάδα, σε αυτόν τον τομέα, μπορεί να εξελιχθεί σε έναν διεθνή επενδυτικό παράδεισο με την ανταγωνιστική παραγωγή αυτόχθονων προϊόντων και με την κατοχύρωση τους ως ελληνικά, κάτι που όμως δεν προωθείται από τις Κυβερνήσεις της. Γνωρίζετε πολύ καλά το πρόβλημα με τις ελληνοποιήσεις.

Εκτός αυτού θα πρέπει να προωθηθεί η αύξηση της παραγωγικότητας με σύγχρονες τεχνολογίες αυτοματοποίησης και όχι να παραμένει προσκολλημένη σε ένα μοντέλο του 20ου αιώνα εισάγοντας στην ουσία φτηνά εργατικά χέρια από τρίτες χώρες. Αυτή δεν είναι ανάπτυξη και βέβαια δεν είναι πρόοδος.

Συνεχίζοντας με το Μέρος Β’, που αφορά τη σύσταση και λειτουργία Φορέα Διαχείρισης του Παραδοσιακού Ελαιώνα Άμφισσας προβλέπεται η αποκατάσταση, η προστασία, η ανάδειξη, η βιώσιμη ανάπτυξη, η ολοκληρωμένη διοίκηση και η διαχείρισή του μέσω της σύστασης και λειτουργίας του Ειδικού Φορέα. Όλα ωραία ως εδώ αλλά στην ουσία θεωρητικά. Αν και ο σκοπός κρίνεται θετικά, το θέμα είναι το πως. Ο τρόπος με τον οποίο επιδιώκεται είναι αμφιλεγόμενος, ενώ θεωρούμε σχεδόν βέβαιο ότι δεν θα επιτευχθεί ο στόχος, αλλά πως θα «ιδιωτικοποιηθεί» ως έργο η προστασία του Παραδοσιακού Ελαιώνα Άμφισσας.Αρχικά, συστήνεται ένα Νομικό Πρόσωπο Ιδιωτικού Δικαίου με την επωνυμία Φορέας Διαχείρισης Παραδοσιακού Ελαιώνα Άμφισσας, το οποίο θα λειτουργεί για την εξυπηρέτηση του δημοσίου συμφέροντος. Το συγκεκριμένο νομικό πρόσωπο αναφέρεται πως θα έχει πλήρη διοικητική και οικονομική αυτοτέλεια, θεωρητικά, ενώ θα εποπτεύεται από τον Υπουργό Αγροτικής Ανάπτυξης. Όμως, πώς γίνεται να μιλάμε για διοικητική και οικονομική αυτοτέλεια του Φορέα, όταν θα ελέγχεται και θα καθοδηγείται αποκλειστικά από Υπουργούς;

Είναι αξιοπρόσεκτο το ότι τα έσοδα αυτού του Φορέα θα είναι, κυρίως, επιχορηγήσεις από τα οικεία Υπουργεία, οπότε δεν θα έχει ασφαλώς καμία οικονομική αυτοτέλεια, μόνο θεωρητικά γράφεται.

Με ποιους αλήθεια θα συνάπτει Προγραμματικές Συμβάσεις ο Φορέας και ποιος θα επιλέγει τους αντισυμβαλλόμενους για την υλοποίηση των σκοπών του παρόντος; Θα έχουμε και πάλι απευθείας αναθέσεις και εδώ;

Εκτός αυτού με τη σύσταση του Φορέα δημιουργείται αυτόματα αυξημένος κίνδυνος κατασπατάλησης χρημάτων από τη Διοίκηση που επιλέγει και τοποθετεί ο εκάστοτε Υπουργός.

Ως εκ τούτου, επειδή ο σκοπός του νομοσχεδίου είναι σημαντικός και αφορά την προστασία του περιβάλλοντος του Ελαιώνα, η Διοίκηση του Φορέα δεν θα έπρεπε να παραδοθεί σε κομματικά τοποθετημένα πρόσωπα τα οποία συνήθως παρανομούν και αδιαφορούν για την εκπλήρωση των προβλεπόμενων στόχων.

Όσον αφορά τώρα τη ρύθμιση που αναφέρει ότι οι αποζημιώσεις του Προέδρου και Αντιπροέδρου του ΔΣ καθορίζονται με Υπουργικές, δηλαδή, με υποκειμενικές αποφάσεις είναι απαράδεκτη, ενώ δεν φαίνεται πουθενά ποιο θα είναι το ύψος της αποζημίωσης αυτών των προσώπων, ούτε κατά προσέγγιση.

Κλείνοντας με το Μέρος Γ’, υπάρχουν ρυθμίσεις που τιτλοφορούνται ως «διατάξεις για την ενίσχυση της αγροτικής ανάπτυξης», χωρίς όμως να διαπιστώνεται κάτι τέτοιο στην πραγματικότητα, αλλά μόνο ημίμετρα περιορισμένης ισχύος.

Ειδικότερα, αρχικά νομοθετείται παράταση έως το τέλος του 2023 της ισχύος των αποφάσεων παραχώρησης χρήσης ακινήτων που έχουν εκδοθεί σύμφωνα με την παράγραφο 13 του άρθρου 36 του ν.4061/2012.

Επίσης, για τη διάθεση σε νέους αγρότες και σε επαγγελματίες αγρότες των ανωτέρω αναφερόμενων ακινήτων που έμειναν αδιάθετα είναι απαραίτητες προφανώς οι ρυθμίσεις για τους ενδιαφερόμενους, αλλά μερικώς μόνο, επειδή πρόκειται για την έκτη κατά σειρά ετήσια παράταση ισχύος των συγκεκριμένων ρυθμίσεων, κάτι που θυμίζει την πανδημία. Παρατάσεις επί παρατάσεων.

Οι ρυθμίσεις αυτές θα έπρεπε να έχουν μόνιμο χαρακτήρα προκειμένου να είναι διασφαλισμένοι τόσο οι ενδιαφερόμενοι όσο και η αγροτική παραγωγή γενικότερα, έστω και σε αυτό το επίπεδο.

Άλλο ένα ημίμετρο παρατηρείται στις ρυθμίσεις για τις εκτάσεις γης που αποκαλύφθηκαν από την αποστράγγιση της Λίμνης Κάρλας. Είχαμε ρωτήσει πολλές φορές και στο παρελθόν για το συγκεκριμένο θέμα, για όσους νομείς των ακινήτων ή δικαιοπάροχους τα απέκτησαν με νόμιμο τίτλο που είχε νόμιμα μεταγραφεί έως την 1η Ιανουαρίου του 2003 ή τα νέμονται με αμετάκλητη δικαστική απόφαση που τους αναγνωρίζει ως δικαιούχους αποζημίωσης λόγω αναγκαστικής απαλλοτρίωσης ή τα νέμονται για γεωργική χρήση από την 1η Ιανουαρίου του 2003 έως σήμερα.

Θα έπρεπε να μην υπάρχει ο χρονικός περιορισμός της εικοσαετίας που ούτως η άλλως θεμελιώνει δικαίωμα χρησικτησίας -το γνωρίζουμε όλοι, γιατί να υπάρχει;- αλλά να προβλέπεται πως το Ελληνικό Δημόσιο δεν προβάλλει σε καμία περίπτωση δικαιώματα κυριότητας επί ακινήτων που οι κάτοχοί τους έχουν νόμιμους τίτλους κτήσης χωρίς νομικές προϋποθέσεις.

Περαιτέρω, προκαλεί εντύπωση το ότι νομοθετείτε ρύθμιση τον Μάρτιο του 2023 για το ανώτατο ετήσιο όριο αποζημίωσης ανά αγροτεμάχιο σε διάφορες Περιφερειακές Ενότητες της χώρας από τις έντονες και εκτεταμένες χαλαζοπτώσεις που σημειώθηκαν τον Ιούνιο του 2022, αν δεν κάνουμε λάθος, και από τις πυρκαγιές που εκδηλώθηκαν στο χρονικό διάστημα από την 1η Μαρτίου του 2021 έως και τις 30 Σεπτεμβρίου του 2021, δηλαδή ακόμη και για σχεδόν δύο χρόνια μετά από τα ζημιογόνα φαινόμενα.

Λογικά, λοιπόν, δεν μπορούμε παρά να κατακρίνουμε την απαράδεκτη κωλυσιεργία στην καταβολή των νόμιμων αποζημιώσεων των αγροτών, θεωρώντας πως πρέπει επιτέλους να νομοθετηθεί ρητά μια αυστηρή χρονικά προθεσμία καταβολής, αφού είναι παράλογο οι Έλληνες αγρότες να βρίσκονται στο έλεος της γραφειοκρατίας και της αδράνειας του κρατικού μηχανισμού.

Αναμφίβολα, η μόνη θετική ρύθμιση είναι η πρόβλεψη για τις ενισχύσεις που λαμβάνουν οι δικαιούχοι, ως αποζημιώσεις που προκύπτουν από την επιβολή κτηνιατρικών μέτρων εξυγίανσης του ζωικού κεφαλαίου, βάσει του Μέτρου 3.4.3 για τον τομέα αλιείας και της υδατοκαλλιέργειας από το διαφυγόν κέρδος από τον πόλεμο στην Ουκρανία, οι οποίες σωστά ορίζονται ως αφορολόγητες, ακατάσχετες και ανεκχώρητες στα χέρια του δημοσίου ή τρίτων κατά παρέκκλιση κάθε άλλης γενικής ή ειδικής διάταξης κ.λπ..

Συνεχίζοντας με τα αρνητικά της ρύθμισης, παρατηρούμε ότι εισάγετε μια σειρά γραφειοκρατικών υποχρεώσεων στους δραστηριοποιούμενους στην παραγωγή, μεταποίηση και εμπορία προϊόντων ελιάς, την ώρα μάλιστα που όλα τα ουσιώδη ζητήματα θα καθοριστούν από τον αρμόδιο Υπουργό, ακόμη και οι κυρώσεις.

Το αρνητικότερο σημείο όλων σημειώνεται στην παράγραφο 1 του άρθρου 45, στην οποία προβλέπεται ουσιαστικά ότι οι συγκεκριμένες παραχωρήσεις -αξιοποίηση ακινήτων διαχείρισης του Υπουργείου Αγροτικής Ανάπτυξης και Τροφίμων μέχρι 100 στρεμμάτων, τα οποία αποτελούν μέρος ακινήτων συνολικού εμβαδού άνω των 100 στρεμμάτων- μπορούν να πραγματοποιηθούν για την ίδρυση ή επέκταση τουριστικών μονάδων και εγκαταστάσεων ΑΠΕ καθώς επίσης για την εγκατάσταση κεραιών κινητής τηλεφωνίας.

Είναι απαράδεκτο τα ακίνητα του Υπουργείου Αγροτικής Ανάπτυξης να παραχωρούνται για εγκαταστάσεις ΑΠΕ και κεραιών κινητής τηλεφωνίας, αφού σε καμία περίπτωση δεν στηρίζουμε έτσι την πρωτογενή παραγωγή και τον αγροτικό μας τομέα. Το ακριβώς αντίθετο συμβαίνει, σημειώνοντας πως η Κυβέρνηση νομοθέτησε τη δυνατότητα εγκατάστασης ΑΠΕ σε αγροτική γη υψηλής παραγωγικότητας, ενώ στο νομοσχέδιο του Υπουργείου Ενέργειας και Περιβάλλοντος, που συζητείται τώρα, αυτό που περιλαμβάνει και την ιδιωτικοποίηση του νερού, προβλέπει και απαλλοτριώσεις αγροτικής γης για εγκατάσταση ΑΠΕ, όπως και για εγκατάσταση βιολογικών μονάδων καθαρισμού λυμάτων.

Δυστυχώς, οι καταστροφικές επιλογές της Κυβέρνησης για τον πρωτογενή τομέα δεν έχουν πραγματικά τελειωμό, τεκμηριώνοντας πως στην ουσία δεν ενδιαφέρεται καθόλου. Αντί λοιπόν να γίνει σχεδιασμός, η προσέγγιση που υιοθετείται είναι η παλαιοκομματική πελατειακή διαχείριση του εκλογικού σώματος, των πελατών σας, μέσω αποσπασματικών και μεροληπτικών ενισχύσεων.

Όταν ο Πρωθυπουργός δέχτηκε τους αγρότες στη Λάρισα και του εξέθεσαν τα βιοποριστικά προβλήματα του επαγγέλματός τους, υποσχέθηκε μόνο αποσπασματικές επιμέρους ενισχύσεις στον Ειδικό Φόρο Κατανάλωσης, κάτι που ασφαλώς δεν προσφέρει λύσεις στα προβλήματά τους. Δεν έδειξε την απαιτούμενη ευαισθησία στο πρόβλημα της πτώσης της τιμής του βαμβακιού, όφειλε, αλλά δεν έδειξε, ταυτόχρονα με την αύξηση του κόστους, όταν την ίδια στιγμή επιδοτεί τους παραγωγούς ρεύματος, ενώ δεν έδωσε κάποια προοπτική για την εκτροπή του Αχελώου ή για εγγειοβελτιωτικά έργα, τα οποία είναι απαραίτητα στην περιοχή, και το γνωρίζουμε όλοι, προφανώς και εσείς.

Εμείς, ως Ελληνική Λύση, έχουμε καταθέσει ολοκληρωμένες προτάσεις στο Πρόγραμμά μας για όλα αυτά τα θέματα και δεν μιλάμε θεωρητικά. Επίσης, για την άμεση ανακούφιση των αγροτών από τον πληθωρισμό του 2023, που ασφαλώς δεν είναι αυτός που ανακοινώνεται επίσημα. Στις όποιες προτάσεις θα αναφερθούμε επιγραμματικά αύριο για να μην πάρουμε παραπάνω χρόνο.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜεΡΑ25):** Ευχαριστώ κ. Πρόεδρε.

Κυρίες και κύριοι συνάδελφοι, τα προβλήματα του πρωτογενή τομέα με τη διαχρονική απαξίωσή του, αποτελούν μαζί με το δημογραφικό πρόβλημα, τα δύο κορυφαία προβλήματα της χώρας μας. Για τον ΕΛΓΟ-ΔΗΜΗΤΡΑ, αναφέρουμε ενδεικτικά τη λειτουργία της Τράπεζας Διατήρησης Γενετικού Υλικού στο Ινστιτούτο Γενετικής Βελτίωσης και Φυτογενετικών Πόρων στην Θεσσαλονίκη, την Εθνική Συλλογή Αμπέλου έκτασης 40 στρεμμάτων στη Λυκόβρυση, την Εθνική Συλλογή Ελιάς Συκιάς στην Καλαμάτα, τη Εθνική Συλλογή Ακρόδρυων έκτασης 40 στρεμμάτων στις Βαρδάτες Φθιώτιδας, την Εθνική Συλλογή Ελιάς και Εθνική Συλλογή Εσπεριδοειδών στα Χανιά της Κρήτης, τη Εθνική Συλλογή Φυλλοβόλων στη Νάουσα και τις φυλές ζώων όπως το ποίμνιο προβάτων της φυλής Ορεινό Ηπείρου, που είναι χαρακτηρισμένη ως απειλούμενη φυλή προς εξαφάνιση.

Ο Σύλλογος Εργαζομένων του ΕΛΓΟ-ΔΗΜΗΤΡΑ, για να δώσει μια πρώτη εικόνα για την τελευταία περίπτωση, αναφέρει ότι ευθύνη διατήρησης της απειλούμενης με εξαφάνιση φυλής, κατέληξε στα χέρια ιδιώτη μέσω της Περιφέρειας, γιατί το 2021 πήρε σύνταξη ο τελευταίος σιτιστής και τα ζώα θα ψοφούσαν. Αυτό σημαίνει απαξίωση, ιδιωτικοποίηση λόγω απαξίωσης από την πίσω πόρτα. Ο Σύλλογος Εργαζομένων του ΕΛΓΟ-ΔΗΜΗΤΡΑ, υπογραμμίζει επίσης ότι η Τράπεζα Διατήρησης Γενετικού Υλικού, συνεχίζει να υποβαθμίζεται λόγω της αδυναμίας λήψης μέτρων για την αναπαραγωγή του φυτικού γενετικού υλικού που διατηρεί στις εγκαταστάσεις του.

Σχετικά με αυτό καταθέσαμε πρόσφατα αναφορά, στις 28 Φεβρουαρίου του 2023, για τον Υπουργό Αγροτικής Ανάπτυξης και Τροφίμων και τον Υπουργό Εσωτερικών, με θέμα τις επείγουσες προσλήψεις στην Τράπεζα Διατήρησης Γενετικού Υλικού. Η επιστολή του Συλλόγου Εργαζομένων του ΕΛΓΟ-ΔΗΜΗΤΡΑ, αναφέρει ότι οι Τράπεζες Διατήρησης Γενετικού Υλικού που λειτουργούν στα Ινστιτούτα Αγροτικής Έρευνας του ΕΛΓΟ-ΔΗΜΗΤΡΑ,αποτελούν την πιο ανεκτίμητη παρακαταθήκη για τη χώρα όχι απλώς από επιστημονική άποψη, αλλά κυριολεκτικά από την άποψη της προστασίας και της διατήρησης του φυσικού πλούτου της.

Στα Ινστιτούτα του Οργανισμού, σύσσωμο το προσωπικό, επιστημονικό, τεχνικό, εργατικό, συμβάλλει με όλες τις δυνάμεις του παρά τις αμέτρητες αντιξοότητες και δυσκολίες που συναντά καθημερινά από την υποστελέχωση, μέχρι την εγκατάλειψη και την κατάργηση των υποδομών σε κτίρια, εξοπλισμό κ.λπ., έχοντας βαθιά επίγνωση και σεβασμό στην ανεκτίμητη αξία που έχει για την κοινωνία και το λαό η περιουσία αυτή για την οποία όχι μόνο πρέπει να αγωνιστούμε να τη διαφυλάξουμε, αλλά και για να παραμείνει η λαϊκή.

Ο Σύλλογος Εργαζομένων ζητάει την άμεση πρόσληψη 11 εργατών αποκλειστικά για την Τράπεζα Διατήρησης Γενετικού Υλικού σε πρώτη φάση, με συμβάσεις ορισμένου χρόνου μέχρι να ολοκληρωθεί η μόνιμη πρόσληψη αυτού του αριθμού θέσεων από το ΑΣΕΠ, το συντομότερο δυνατόν, καθώς και να υποστηριχθεί οικονομικά η Τράπεζα για να μπορέσει να ανταποκριθεί στο έργο αυτό. Βλέπουμε λοιπόν, την απαξίωση και την υποστελέχωση αυτών των θεμάτων και μάλιστα, σε μία περίοδο κατά την οποία η εφοδιαστική αλυσίδα της παγκοσμιοποιημένης οικονομίας, έχει διαταραχθεί ανεπανόρθωτα με καταστροφικά αποτελέσματα για τη χώρα μας και τον λαό της.

Πριν από μερικές ημέρες, στις 20 Φεβρουαρίου του 2023, πάλι ο Σύλλογος Εργαζομένων του ΕΛΓΟ-ΔΗΜΗΤΡΑ, σε ανοιχτή συνεδρίαση του ΔΣ του, κατέληξε ομόφωνα ότι το σημερινό, προτεινόμενο σχέδιο νόμου, αποτελεί μνημείο για τη φαυλότητα, την προχειρότητα, και κυρίως για τον αντιδραστικό προσανατολισμό του. Το μόνο του όραμα, είναι η κομματικοποίηση και η παράδοσή του σε ιδιωτικά επιχειρηματικά συμφέροντα δίνοντας επισήμως τα κλειδιά του Οργανισμού μαζί με τα περιουσιακά του στοιχεία και το προσωπικό του, στους επιχειρηματίες φίλους του εκάστοτε Υπουργού της Κυβέρνησης. Επιπλέον, επιχειρεί να καταστήσει τα lobbies και επίσημα αφεντικά του Οργανισμού. Κατέληξε λοιπόν ομόφωνα, ότι το σχέδιο αυτό πρέπει να αποσυρθεί γιατί όχι μόνο δεν λύνει κανένα από τα υπαρκτά προβλήματα του Οργανισμού, αλλά του δημιουργεί πολλά περισσότερα και πιο δύσκολα.

Κυρίες και κύριοι, ως βουλευτής από το Ηράκλειο Κρήτης, πρέπει να αναφέρω ένα άλλο πρόβλημα, όσον αφορά την εκπαίδευση νέων ανθρώπων και τα επαγγελματικά δικαιώματα σχετικά με το Ελληνικό Μεσογειακό Πανεπιστήμιο στο Ηράκλειο. Τα επαγγελματικά δικαιώματα των αποφοίτων του Τμήματος Γεωπονίας, διότι η γνώση είναι βασικό θέμα για αυτά όλα τα προβλήματα.

Το Τμήμα Γεωπονίας ανήκει στη Σχολή Γεωπονικών Επιστημών του Ελληνικού Μεσογειακού Πανεπιστημίου, ΕΛΜΕΠΑ, και ιδρύθηκε με βάση το ν.4610/2019. Το Τμήμα Γεωπονίας υλοποιεί ένα σύγχρονο προπτυχιακό πρόγραμμα σπουδών πενταετούς διάρκειας. Σήμερα φοιτούν σε αυτό 631 φοιτητές ενώ έχουν ήδη αποφοιτήσει 25. Η επιτυχής ολοκλήρωση των προπτυχιακών σπουδών οδηγεί στην απόκτηση πτυχίου Γεωπονίας, που έχει αντιστοιχηθεί στο επίπεδο 7 του Εθνικού και Ευρωπαϊκού Πλαισίου Προσόντων, όπως όλα τα δικαιώματα masters πανευρωπαϊκά.

Το προπτυχιακό πρόγραμμα σπουδών του Τμήματος Γεωπονίας πιστοποιήθηκε πρόσφατα ως integrated masters από την ΕΘΑΑΕ, τον Νοέμβριο του 2022 με βαθμολογία Α. Στα Τμήματα Γεωπονίας λειτουργεί επίσης πρόγραμμα μεταπτυχιακών σπουδών στην εφαρμοσμένη επιστήμη και τεχνολογία στη γεωπονία, με 55 εγγεγραμμένους φοιτητές και 71 διπλωματούχους, καθώς και πρόγραμμα διδακτορικών σπουδών, από τον Οκτώβριο του

2019. Όμως -και το τονίζω αυτό- στους διπλωματούχους του Τμήματος Γεωπονίας της Σχολής Γεωπονικών Επιστημών του ΕΛΜΕΠΑ δεν αποδίδονται μέχρι σήμερα τα επαγγελματικά δικαιώματα ΠΕ Γεωπόνων αφήνοντας αυτούς τους ανθρώπους «ξεκρέμαστους».

Με βάση τα παραπάνω, ζητάνε να υποβληθεί άμεσα νομοθετική ρύθμιση από το Υπουργείο Αγροτικής Ανάπτυξης και Τροφίμων, που να τροποποιεί την περίπτωση α΄ της παραγράφου 1 του άρθρου 1 του ΠΔ344/2000, όπως τροποποιήθηκε με την παράγραφο 4 του άρθρου 41, του ν.4262/2014 και ισχύει, και να περιλαμβάνει το Ελληνικό Μεσογειακό Πανεπιστήμιο, Σχολή Γεωπονικών Επιστημών, Τμήμα Γεωπονίας, στα ιδρύματα του σχετικού ΠΔ.

Τώρα, όσον αφορά το συγκεκριμένο σχέδιο νόμου, το Μέρος Γ’ αναφέρεται σε γεωργική ανάπτυξη. Ερώτηση μας είναι, μήπως κάνετε black humor; Ποια αγροτική ανάπτυξη, όταν η συνεισφορά του πρωτογενή τομέα στο ΑΕΠ της χώρας διαχρονικά, καθ’ υπόδειξη της ΕΕ μειώνεται; Αυτό είναι συρρίκνωση και απαξίωση την ώρα μάλιστα που ο ίδιος ο Υπουργός έχει αναφέρει ότι το θέμα της επάρκειας στην παραγωγή διατροφικών προϊόντων από τον πρωτογενή τομέα είναι θέμα εθνικής κυριαρχίας, αλλά η Ελλάδα εισάγει 5.000 τόνους αμπελόφυλλα από την Κίνα. Αυτό, λοιπόν, μόνο ανάπτυξη δεν μπορεί να θεωρηθεί.

Σχετικά με την επί της αρχής τοποθέτησή μας κ. Πρόεδρε, θα ακούσουμε τους φορείς και έπειτα θα αποφασίσουμε.

Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Και εμείς ευχαριστούμε τον κ. Λογιάδη, με την τοποθέτηση του οποίου ολοκληρώθηκε ο κύκλος των Εισηγητών και των Ειδικών Αγορητών.

Έχει ζητήσει τον λόγο η κυρία Τελιγιορίδου. Παρακαλώ, έχετε τον λόγο για τη δική σας τοποθέτηση.

**ΟΛΥΜΠΙΑ ΤΕΛΙΓΙΟΡΙΔΟΥ**: Ευχαριστώ πολύ κ. Πρόεδρε.

Το νομοσχέδιο αυτό έρχεται σε μία πολύ δυσάρεστη συγκυρία για τον πρωτογενή τομέα, καθώς αντιμετωπίζει μία πολλαπλή κρίση, που δημιουργεί πάρα πολλά προβλήματα στον αγροτικό κόσμο, όσον αφορά και τη βιωσιμότητα των αγροτικών επιχειρήσεων, αλλά και τη συνέχιση της αγροτικής παραγωγής με καλές καλλιεργητικές πρακτικές. Είναι, λοιπόν, αναγκαίο όλοι οι αρμόδιοι οργανισμοί του Υπουργείου να επιτελέσουν έναν προωθητικό ρόλο, που θα είναι ενταγμένος σε έναν Εθνικό Στρατηγικό Σχεδιασμό για την επόμενη μέρα της αγροτικής παραγωγής.

Αν λάβουμε υπόψη μας ότι στην γεωργική παραγωγή της χώρας υπάρχει, ως ένα ενδογενές χαρακτηριστικό, η χαμηλή ενσωμάτωση της γνώσης, οι χαμηλές επενδύσεις στην έρευνα και το χαμηλό ποσοστό εκσυγχρονισμένων αγροτικών επιχειρήσεων, καταλαβαίνουμε ότι ένα νομοσχέδιο που αφορά τον ΕΛΓΟ-ΔΗΜΗΤΡΑ θα μπορούσε να συμβάλει ουσιαστικά στο να ξεπεραστούν αυτά τα προβλήματα. Θα έπρεπε να στοχεύει στην ανάπτυξη της έρευνας, στην αγροτική παραγωγή και τη σύνδεση της έρευνας και της γνώσης με την παραγωγή που δεν μπορεί να είναι μόνο στο επίπεδο ενός θεωρητικού ενδιαφέροντος.

Πιστεύω, όμως, ότι το νομοσχέδιο αυτό δεν επιτελεί το βασικό του στόχο που οφείλει να είναι και ο θεμέλιος λίθος για το πώς θα προχωρήσουμε από δω και πέρα. Και εξηγώ. Καταρχάς, υπάρχει στο νομοσχέδιο ένα γενικό περίγραμμα για τη δομή που πρέπει να έχει ο

ΕΛΓΟ-ΔΗΜΗΤΡΑ, αλλά αυτό γίνεται με μία προχειρότητα και θα έλεγα με έναν ελλιπή σχεδιασμό. Υπάρχουν, λοιπόν, ασαφείς άξονες και το γενικό αυτό περίγραμμα παραπέμπεται στην εξειδίκευση τους σε ένα μελλοντικό εσωτερικό κανονισμό που θα γίνει με Προεδρικό Διάταγμα, καθώς επίσης και πάρα πολλά άλλα σημεία του νομοσχεδίου θα διευκρινιστούν όπως αναφέρεται στη συνέχεια με Υπουργικές Αποφάσεις. Αυτό αποδεικνύει και την ασάφεια αυτής της νομοθετικής πρωτοβουλίας, η οποία είναι χωρίς συνεκτικό σχέδιο και έχει προέλθει -όπως έχουν καταγγείλει οι εργαζόμενοι του ΕΛΓΟ-ΔΗΜΗΤΡΑ, οι ερευνητές του, αλλά και παραγωγικοί φορείς- χωρίς να υπάρξει η απαιτούμενη και αναγκαία διαβούλευση όλο το προηγούμενο διάστημα.

Είναι χαρακτηριστικό, ότι επιχειρείται μία νέα δομή στον Οργανισμό, η οποία αγνοεί και τη δομή που πρέπει να υπάρχει ανά κλάδο αγροτικής παραγωγής, αλλά και την περιφερειακή επέκταση και την αποκέντρωση που πρέπει να υπάρχει, ώστε πράγματι, να ανταποκρίνεται στις αναγκαίες προτεραιότητες που πρέπει να δοθούν, ώστε να αντιμετωπιστούν αυτές οι πολλαπλές προκλήσεις.

Με το νομοσχέδιο, αποτυπώνεται η δημιουργία ενός Οργανισμού, όπου βλέπουμε, ότι υπάρχει μεγάλη αύξηση στον αριθμό των διευθυντικών στελεχών και των στελεχών που θα καταλάβουν θέσεις ευθύνης. Και αυτό γίνεται σε έναν υποστελεχωμένο Οργανισμό, ο οποίος δεν έχει τον ικανό και αναγκαίο αριθμό εργαζομένων. Θυμίζει λοιπόν, και αυτή η επιλογή, μια πάγια τακτική που έχει η Κυβέρνηση της ΝΔ να δημιουργεί πολλές διευθυντικές θέσεις. Πράγμα που έχει κάνει και σε άλλους Οργανισμούς με χαρακτηριστικότερο παράδειγμα τη ΔΕΗ. Έχουμε έτσι πολλούς διευθυντές, χωρίς εργαζόμενους, δημιουργώντας εύλογα το ερώτημα, με ποιους θα εργάζονται και θα έχουν ουσιαστικά αποτελέσματα οι άνθρωποι που θα καταλάβουν τις διευθυντικές αυτές θέσεις; Αν μου επιτρέπετε, αυτό μου θυμίζει μια παροιμία που λένε στην περιοχή μου, «Εγώ αγάς, εσύ αγάς, την αγελάδα ποιος θα την αρμέξει»; Εδώ, λοιπόν, υπάρχει πραγματικά ένα πολύ σημαντικό πρόβλημα και θεωρώ, ότι το πρώτο πράγμα που θα έπρεπε να κάνει η ηγεσία του Υπουργείου Αγροτικής Ανάπτυξης, είναι να στελεχώσει τον Οργανισμό με το απαραίτητο προσωπικό, ώστε να μπορέσει να ανταποκριθεί στους στόχους.

Όσον αφορά την έρευνα. Επιχειρεί να δώσει μία βαρύτητα, υποτίθεται, στην ανάπτυξη της έρευνας, όμως αυτό και πάλι το κάνει δίνοντας βαρύτητα στην έρευνα ως μία θεωρητική υπόθεση, καθώς δεν τη συνδέει με την παραγωγή. Δεν τη συνδέει με τη γνώση που θα πρέπει για παράδειγμα να υπάρχει στα δημόσια ΙΕΚ του Οργανισμού. Δεν τη συνδέει με το σύστημα AKIS που είναι ένα σύστημα το οποίο μπορεί να εξυπηρετήσει τους στόχους της νέας ΚΑΠ, καθώς μιλάμε για συστήματα γνώσης και καινοτομίας. Το αφήνει μετέωρο όλο αυτό. Δεν προσδιορίζει ποια Ινστιτούτα θα παραμείνουν, πώς θα εξελιχθούν αυτά, ποιος θα είναι ο στόχος τους, ποιο θα είναι το στελεχιακό τους δυναμικό.

Στον τομέα της εκπαίδευσης και πάλι υπάρχει μία γενικόλογη αναφορά. Να θυμίσω μόνο εδώ, ότι ήδη στον τομέα της εκπαίδευσης των δημόσιων ΙΕΚ του Οργανισμού υπάρχει μία υποβάθμιση από την πλευρά της Κυβέρνησης, καθώς υπάρχει και υποβάθμιση των επαγγελματικών προσόντων από το επίπεδο 4 στο επίπεδο 3, και η υποχρηματοδότηση που έχει παρατηρηθεί το προηγούμενο διάστημα.

Ένα αρνητικό σημείο του νομοσχεδίου, κατά τη γνώμη μας, είναι ότι εισάγει στους ελεγκτικούς μηχανισμούς ιδιώτες. Αντί δηλαδή, να επιλύσει τα ζητήματα της αποδιάρθρωσης των ελέγχων που οφείλει να κάνει το κράτος και αντί να αναλάβει την κρατική ευθύνη για το πως θα προχωρήσουν οι έλεγχοι αυτοί, με μια ενιαία αρχή ελέγχου,

δίνει το έργο σε ιδιώτες και μάλιστα, σε ελέγχους οι οποίοι δεν έχουν συγκεκριμένες κυρώσεις που θα πρέπει να υπάρχουν, καθώς όλες οι κυρώσεις πλέον έχουν γίνει δυνητικές.

Αγνοείται επίσης, όπως έχει επισημανθεί και από πάρα πολλούς φορείς και στη διαβούλευση, ο τομέας της πιστοποίησης, της μεταποίησης και της εμπορίας, που νομίζω ότι η έλλειψη της διαβούλευσης είναι το βασικό αρνητικό στοιχείο του νομοσχεδίου αυτού.

Όσον αφορά τώρα το Παραδοσιακό Ελαιώνα της Άμφισσας, εκεί, τα κυβερνητικά στελέχη έδωσαν πάρα πολλές υποσχέσεις, οι οποίες αποδείχτηκαν, μετά από τόσο καιρό, ότι ήταν υποσχέσεις χωρίς αντίκρισμα. Δεν υπάρχει μια σαφής αναφορά στον φορέα. Γι’ αυτό θα έλεγα, ότι πρόκειται για ένα επικοινωνιακό «πυροτέχνημα», καθώς δεν προσδιορίζεται ούτε η χρηματοδότηση του, ούτε το πώς θα γίνει ο καταμερισμός στο χώρο και προκαλεί, πραγματικά, εντύπωση το γεγονός, ότι σήμερα η Κυβέρνηση παρουσιάζει αυτόν τον φορέα ως ελλειμματικό, την ώρα που μιλάμε για μια Κυβέρνηση που έχει καταργήσει όλους τους φορείς διαχείρισης.

Αυτά, κ. Πρόεδρε, είναι κάποια πρώτα σχόλια. Στις υπόλοιπες συνεδριάσεις της Επιτροπής θα τοποθετηθώ και επί των άρθρων.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε πολύ την κυρία Τελιγιορίδου με τη τοποθέτηση της οποίας ολοκληρώθηκε και ο κύκλος των ομιλητών.

Λύεται η συνεδρίαση για αύριο Πέμπτη, 16 Μαρτίου και ώρα 9.00, με θέμα την ακρόαση των φορέων.

Καλό βράδυ και καλή συνέχεια σε όλους τους συναδέλφους.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μακρή-Θεοδώρου Ελένη, Μπουκώρος Χρήστος, Μπουτσικάκης Χριστόφορος-Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χιονίδης Σάββας, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Μπάρκας Κωνσταντίνος, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Κομνηνάκα Μαρία, Λαμπρούλης Γεώργιος, Μανωλάκου Διαμάντω, Αβδελάς Απόστολος, Βιλιάρδος Βασίλειος και Λογιάδης Γεώργιος.

Τέλος και περί ώρα 19.40΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΒΑΣΙΛΕΙΟΣ ΓΙΟΓΙΑΚΑΣ ΜΑΞΙΜΟΣ ΣΕΝΕΤΑΚΗΣ**